qundao/data-zh-poetry huggingface dataset:
送张玉溪院中四咏·小山
作者：孙承恩
朝代：明

垒筑当年事，崔嵬俨作山。漫言三岛胜，同峙两仪间。松屿春云合，萝庭夜月閒。知公登览际，逸兴邈尘寰。忆昔到池上，观莲有数公。疏泉通汉苑，作赋陋唐宫。逸兴迟新碧，微吟伫晚风。须知消息理，莫谓色为空。小植丛丛密，名称类省薇。凭渠聊作障，莫用乱钩衣。仄径条应缚，暖风花自飞。故园遥忆汝，三载赏心违。寂寞群芳歇，兹花晚著花。低丛深隐雀，老干曲盘蛇。袅袅上缘物，鲜鲜滥拟霞。风霜摇落后，为尔怅韶华。
送张远之银台南归
作者：孙承恩
朝代：明

元方霄汉日承恩，季子关河又问津。原上鹡鸰偏独苦，尘中野鹤故难驯。深山雪盛镵黄独，明月天空咏白蘋。莫为幽閒迟驿使，帝乡回首即长嚬。
送徐望湖奉使南还吴中
作者：孙承恩
朝代：明

季方才誉拟元方，盛世贤科尔擅良。黄阁久悬霖雨望，锦衣争羡姓名香。斗边银汉仙槎远，日下彤庭别思长。王事有程那滞得，秋堂夜雨待联床。
送戴瀛冈赴奉新训导
作者：孙承恩
朝代：明

戴子吾邦彦，书香奕世传。风云孤素志，事业付青毡。岳暝云埋麓，江春水拍天。袖中有龙剑，把赠帝城边。
送曹大谏献绩
作者：孙承恩
朝代：明

北阙闻名日，南都会面年。才高青琐地，人诵白云篇。烟霁花明驿，江春水接天。长歌倚黄鹄，送子兴飘然。
送月空上人四首
作者：孙承恩
朝代：明

一杖横空铁骑飞，海滨掊杀几倭夷。幻看身世心如铁，此是禅家第一机。惨淡乾坤动杀机，海邦经岁战尘飞。功成今日还归去，独向山中补衲衣。一锡飘然似野云，禅衣犹似带征尘。公家将卒成何用，却教山僧立战勋。云山归去扫烟萝，行役都忘岁月过。尽敛从来雄烈性，蒲团终日礼弥陀。
送月空上人四首·其一
作者：孙承恩
朝代：明

一杖横空铁骑飞，海滨掊杀几倭夷。幻看身世心如铁，此是禅家第一机。
送月空上人四首·其三
作者：孙承恩
朝代：明

一锡飘然似野云，禅衣犹似带征尘。公家将卒成何用，却教山僧立战勋。
送月空上人四首·其二
作者：孙承恩
朝代：明

惨淡乾坤动杀机，海邦经岁战尘飞。功成今日还归去，独向山中补衲衣。
送月空上人四首·其四
作者：孙承恩
朝代：明

云山归去扫烟萝，行役都忘岁月过。尽敛从来雄烈性，蒲团终日礼弥陀。
送朱后斋赴河南
作者：孙承恩
朝代：明

大省看筮仕，名门克象贤。忆逢君少日，今见我衰年。自是源流远，非关雨露偏。玈翁有遗迹，试问洛人传。
送朱文石太史奉使襄藩四首
作者：孙承恩
朝代：明

汉水天潢引派长，古今形胜说襄阳。皇恩浩荡乾坤大，龙诰辉煌日月光。宝册金章降圣朝，岘山襄水郁岧峣。襄江浪偃迎龙节，岘首云开接使轺。武侯人物更谁同，千载南阳说卧龙。今日子行须大手，再镌休烈重祠中。羊公碑石藓痕多，遗爱应无迹渐磨。子行试剔荒苔看，尚有行人堕泪么。
送朱文石太史奉使襄藩四首·其一
作者：孙承恩
朝代：明

汉水天潢引派长，古今形胜说襄阳。皇恩浩荡乾坤大，龙诰辉煌日月光。
送朱文石太史奉使襄藩四首·其三
作者：孙承恩
朝代：明

武侯人物更谁同，千载南阳说卧龙。今日子行须大手，再镌休烈重祠中。
送朱文石太史奉使襄藩四首·其二
作者：孙承恩
朝代：明

宝册金章降圣朝，岘山襄水郁岧峣。襄江浪偃迎龙节，岘首云开接使轺。
送朱文石太史奉使襄藩四首·其四
作者：孙承恩
朝代：明

羊公碑石藓痕多，遗爱应无迹渐磨。子行试剔荒苔看，尚有行人堕泪么。
送李海楼之襄阳歌
作者：孙承恩
朝代：明

襄阳江水扬洪波，襄阳之山高嵯峨。跨荆引蜀控南北，地重物蕃当险扼。名邦作牧须俊贤，吾松李侯无与肩。刑书三千浩云烟，侯也一一能精研。况侯壮年才力富，心地炯炯涵秋露。致身金紫非偶然，千里骅骝见高步。小施大受理则优，恢恢眼底无全牛。退食自公多暇豫，不妨吊古还寻幽。卧龙冈上秋云冷，堕泪碑前芳草暝。鹿门月色自古今，习池风光谁管领。羊葛勋名传不诬，期侯将来名与俱。若过习池就试问，还有高人庞孟无。
送杨东川赴监利训导
作者：孙承恩
朝代：明

迢递荆门道，看君领教行。家从故乡挈，士喜近郊迎。云散狮山出，风来鹤泽清。仲宣楼尚在，作赋继休声。
送杨敬斋之官湖南二首
作者：孙承恩
朝代：明

春日阴阴飞柳花，潞河新水泛仙槎。一官发轫恭承命，隔岁宁亲喜过家。好拟坡翁閒听鹤，更寻陆子试烹茶。莫嫌枳棘卑鸾翼，万里云程正未涯。才贤杨子自儒珍，不是稽勾簿领人。廿载已孤锥脱颖，一官且喜职亲民。洞庭南下观沧海，衡岳中宵望紫宸。见说梅山梅盛发，可能遥赠一枝春。
送杨敬斋之官湖南二首·其一
作者：孙承恩
朝代：明

春日阴阴飞柳花，潞河新水泛仙槎。一官发轫恭承命，隔岁宁亲喜过家。好拟坡翁閒听鹤，更寻陆子试烹茶。莫嫌枳棘卑鸾翼，万里云程正未涯。
送杨敬斋之官湖南二首·其二
作者：孙承恩
朝代：明

才贤杨子自儒珍，不是稽勾簿领人。廿载已孤锥脱颖，一官且喜职亲民。洞庭南下观沧海，衡岳中宵望紫宸。见说梅山梅盛发，可能遥赠一枝春。
送沈立斋赴吉安博士
作者：孙承恩
朝代：明

振铎看君去，离筵惜袂分。人才重江右，名誉擅休文。秋夜听山雨，春风采涧芹。草玄扬子寂，传业郑生勤。圣世宁遗士，旌书会出群。未应虚岁月，迟子有奇闻。
送浦畅斋赴松溪尹用曩岁赠韵二首
作者：孙承恩
朝代：明

一笑惊看别后容，草堂复此晤言同。须知禄仕君恩重，莫问蹉跎吾道穷。路指松源山郭里，帆开潞水夕阳中。即看寒谷冰霜后，须见阳和次第融。莫叹霜华两鬓生，一官初喜拜承明。诗书好达循良政，才杰宁须甲第名。夜月幽斋看剑坐，春风沃野省农耕。蓬窗烧烛当年事，送子能无故旧情。
送浦畅斋赴松溪尹用曩岁赠韵二首·其一
作者：孙承恩
朝代：明

一笑惊看别后容，草堂复此晤言同。须知禄仕君恩重，莫问蹉跎吾道穷。路指松源山郭里，帆开潞水夕阳中。即看寒谷冰霜后，须见阳和次第融。
送浦畅斋赴松溪尹用曩岁赠韵二首·其二
作者：孙承恩
朝代：明

莫叹霜华两鬓生，一官初喜拜承明。诗书好达循良政，才杰宁须甲第名。夜月幽斋看剑坐，春风沃野省农耕。蓬窗烧烛当年事，送子能无故旧情。
送熊文德尹剑南沙县
作者：孙承恩
朝代：明

送子之官去，天高风露凉。好看循吏传，未觉簿书忙。省俗花村静，鸣琴白日长。先公遗迹在，肯为奠椒浆。
送王司马致政归
作者：孙承恩
朝代：明

八座声华旧，三朝见老成。际时依日月，接履上台衡。圣眷怜耆硕，公心忌满盈。累陈丹悃疏，去结赤松盟。旭日明驺从，秋风引旆旌。天空红叶下，川渺白云平。访旧容僧款，寻幽带鹤行。乾坤看晚节，造化与完名。恋阙心犹赤，忘机梦自清。汾阳初解组，司马暂辞荣。出处随舒卷，功名任重轻。
送祁通府入觐
作者：孙承恩
朝代：明

旭日开新霁，长风吹旆旌。天空红叶落，江阔白云平。玉帛君臣礼，扳留父老情。诗歌南浦绿，棹拂晚山青。驿路分吴甸，河山接帝京。人瞻千里月，鹤共一天清。勋业看前哲，才猷范后生。九重方侧席，好去立虞廷。
送竹本与杨季玉二首
作者：孙承恩
朝代：明

廿年前与此君盟，春雨龙孙逐队生。我已从来饱风味，为君邀致草玄亭。知君雅意亦邻渠，判尽芳菲总不如。从此清风数竿足，子云亭作子猷居。
送竹本与杨季玉二首·其一
作者：孙承恩
朝代：明

廿年前与此君盟，春雨龙孙逐队生。我已从来饱风味，为君邀致草玄亭。
送竹本与杨季玉二首·其二
作者：孙承恩
朝代：明

知君雅意亦邻渠，判尽芳菲总不如。从此清风数竿足，子云亭作子猷居。
送胡子刚
作者：孙承恩
朝代：明

不为京尘易涴衣，荣亲事了即思归。已看地下昭先德，更念庭前色养非。移孝有阶崇继述，读书无意羡轻肥。贤关即是图南地，万里云霄好奋飞。
送花隆恩归江阴
作者：孙承恩
朝代：明

细云斜日澹秋姿，路出都城策马迟。久客任教尘染袂，到家犹见菊盈枝。青囊子有全婴术，白首吾深舐犊私。见说重来犹未卜，不堪回首共凄其。
送董羽吉南归
作者：孙承恩
朝代：明

兰舟渺渺发江浔，文采风流子擅今。奉节敢忘怀国念，登山偏切望云心。高堂喜色星辰动，先垄恩光雨露深。宦邸蹉跎浑不觉，暂时分手思难任。
送许少华中丞十六韵
作者：孙承恩
朝代：明

汉室推贤日，周畿仗钺辰。谋谟禆庙略，怀夹沛皇仁。已见流亡甚，兼虞寇盗频。旬宣催命急，拔擢拜恩新。许子真奇杰，高才迥绝伦。人称今法从，我识旧儒珍。制阃心同石，飞章笔有神。行空看骥足，跋浪偃鲸鳞。天设关河险，时须保障臣。百僚资弹压，四牧重咨询。造士弦歌动，临戎鼓角振。诗哦每横槊，局对或留宾。令与风霆迅，恩将雨露均。端期苏槁朽，不独静烟尘。慷慨匡时志，勤劬报主身。即看勋业地，图画照麒麟。
送许龙石之南少宰
作者：孙承恩
朝代：明

金陵宫阙五云生，银汉兰舟送子行。南北曹分原并重，山川地胜有馀清。官斋剪烛题春雨，钟峤支颐看晚晴。旧学名高三十载，岂容旌节滞江城。
送谢水部升湖广少参
作者：孙承恩
朝代：明

曾闻水部盛才猷，江汉旬宣羡胜游。藩府独承民社重，东南方切庙堂忧。才如安石年犹少，诗较玄晖语更遒。随处行春多逸思，吟成应为寄西邮。
送郑东湖
作者：孙承恩
朝代：明

我昔南雍识郑子，頫仰乾坤三十年。中间万事何不有，浮沉变幻如飞烟。郑子才气自超特，读书五车富文墨。脱颖期看出万人，低回坎坷谁能惜。朅来驰驱佐郡忙，有才无地堪回翔。英气往往不自秘，珠光玉洁难摧藏。兹晨逢我喜绝倒，昔皆少年今已老。秪用高吟慰寂寥，莫思往事伤怀抱。男儿有身慎勿轻，百年意气须峥嵘。不见古来贤豪士，岂必卿相方垂名。疾风吹帆子当发，楚水吴山坐超忽。抚剑长歌遥送君，后夜相思共明月。
送郭使君赴太原节推
作者：孙承恩
朝代：明

吾闻燕赵出豪俊，郭子才气何瑰奇。雕鹗翱翔整风翮，骅骝腾踏开霜蹄。除书小试还佐郡，轺车遥遥指三晋。读书读律一以贯，盘错恢恢有馀刃。问君听狱何所同，冰壶一片悬心胸。民俗简朴矧易治，依稀乃有陶唐风。桑乾河边冰已泮，春明门外日色烂。青鬓红颜照锦袍，道上行人谁不羡。新知义气情不无，何以赠子双昆吾。临风忼慨浩歌起，期子异政传京都。
送郭爱芝还吴兼致寿意
作者：孙承恩
朝代：明

江湖放浪一閒身，共说高风似古人。老去陶朱犹货殖，秋来张翰忽思莼。一鞭行色都城雨，千里归帆海上春。闻道餐芝能得寿，寻常桃实不须论。
送金砚江赴东光文学
作者：孙承恩
朝代：明

金子吾邦秀，名驰巳廿春。珠光虽不掩，鹏翼未全伸。少试魁伦辈，雄名耸搢绅。昭昭视霄汉，落落且风尘。幸不名称浊，宁嫌廪禄贫。汉廷重文学，鲁士籍陶钧。畿甸声闻近，清衔乐事真。弦歌依日月，梦寐切星辰。业绍毛公远，儒宗董子醇。应无题凤客，会有问奇人。莫易羁怀动，须教意气振。天宁终困士，世亦自儒珍。弹剑思畴昔，持杯怅此晨。勉旃身未老，终拟树嶙峋。
送钟君升广东佥事
作者：孙承恩
朝代：明

送君秋色里，歌我春云篇。春云亦何为，变化玄黄间。昔君署秋曹，商律行秋权。秋云自萧森，摘伏摧神奸。今君被宠命，名藩职旬宣。春云乃油油，着物尽成妍。为霖泽枯株，焦槁多生颜。悠扬本无心，舒卷道自全。从龙会非遥，覆冒连八埏。轮囷复氤氲，作瑞歌丰年。
送陈二尹部运还松
作者：孙承恩
朝代：明

驿路速归旌，薰风五两轻。征输多茂绩，抚字有贤声。省稼星轺遍，哦松公署清。繄予桑梓念，送子重关情。
送陈佩昌赴龙游博士二首
作者：孙承恩
朝代：明

剑水闻名日，燕台会面年。文场淹白首，世业只青毡。夜雨弦歌静，秋风苜蓿鲜。知君敦古谊，志不在腾骞。弱冠承庭训，长笺念子贤。齐竽惭我滥，楚璞得谁怜。世事看更局，年华岁逝川。无端怀旧意，相对重凄然。
送陈佩昌赴龙游博士二首·其一
作者：孙承恩
朝代：明

剑水闻名日，燕台会面年。文场淹白首，世业只青毡。夜雨弦歌静，秋风苜蓿鲜。知君敦古谊，志不在腾骞。
送陈佩昌赴龙游博士二首·其二
作者：孙承恩
朝代：明

弱冠承庭训，长笺念子贤。齐竽惭我滥，楚璞得谁怜。世事看更局，年华岁逝川。无端怀旧意，相对重凄然。
送陈元珍赴沙县二尹陈曾预史局书写三首
作者：孙承恩
朝代：明

几年笔札劳王事，此日除官山水乡。剑浦先人有遗爱，可能一过奠椒浆。章程自是子谙知，民社如今亦有之。莫谓哦松堪了职，好将勤慎答明时。慈云冉冉荫虚亭，小有寒泉彻底清。不用老僧他作供，秖须一勺洗中扃。
送陈元珍赴沙县二尹陈曾预史局书写三首·其一
作者：孙承恩
朝代：明

几年笔札劳王事，此日除官山水乡。剑浦先人有遗爱，可能一过奠椒浆。
送陈元珍赴沙县二尹陈曾预史局书写三首·其三
作者：孙承恩
朝代：明

慈云冉冉荫虚亭，小有寒泉彻底清。不用老僧他作供，秖须一勺洗中扃。
送陈元珍赴沙县二尹陈曾预史局书写三首·其二
作者：孙承恩
朝代：明

章程自是子谙知，民社如今亦有之。莫谓哦松堪了职，好将勤慎答明时。
送陈大谏献绩北上
作者：孙承恩
朝代：明

奏绩趋枫陛，停骖别草堂。三年多献纳，千载属明良。风节云霄上，忠诚日月傍。临岐何所效，挽手赠干将。
送陈德弘省母还常熟二首
作者：孙承恩
朝代：明

朔风吹京尘，白日忽以晚。高堂违定省，游子情黯黯。束书戒晨征，别我在顷刻。把袂不得留，使我心恻恻。
送陈德弘省母还常熟二首·其一
作者：孙承恩
朝代：明

朔风吹京尘，白日忽以晚。高堂违定省，游子情黯黯。
送陈德弘省母还常熟二首·其二
作者：孙承恩
朝代：明

束书戒晨征，别我在顷刻。把袂不得留，使我心恻恻。
遣兴十首
作者：孙承恩
朝代：明

清霜点明镜，玄发渐以缟。百事一无成，骎骎忽将老。心事日已多，岁月日已逼。况此抱病躯，焉得好颜色。一朝复一朝，光阴苦超忽。安得万丈绳，系此西飞日。中夜不能寐，展转独凄怆。谁与百忧期，种种来枕上。世途何嵚巇，物情知时变。玄穹默无言，浩叹时仰面。今朝胡不乐，忽忽来无端。但见有可嗟，不见有可欢。人心各有念，时念恒不同。安得素心人，共此谈幽悰。青春何堂堂，去我忽若失。试以古稀言，来日少去日。忧来纷无踪，浩若烟雾聚。又如春生草，屡剪不可去。人事等泡幻，金石亦消沉。頫仰百年中，感慨伤人心。
遣兴十首·其一
作者：孙承恩
朝代：明

清霜点明镜，玄发渐以缟。百事一无成，骎骎忽将老。
遣兴十首·其七
作者：孙承恩
朝代：明

人心各有念，时念恒不同。安得素心人，共此谈幽悰。
遣兴十首·其三
作者：孙承恩
朝代：明

一朝复一朝，光阴苦超忽。安得万丈绳，系此西飞日。
遣兴十首·其九
作者：孙承恩
朝代：明

忧来纷无踪，浩若烟雾聚。又如春生草，屡剪不可去。
遣兴十首·其二
作者：孙承恩
朝代：明

心事日已多，岁月日已逼。况此抱病躯，焉得好颜色。
遣兴十首·其五
作者：孙承恩
朝代：明

世途何嵚巇，物情知时变。玄穹默无言，浩叹时仰面。
遣兴十首·其八
作者：孙承恩
朝代：明

青春何堂堂，去我忽若失。试以古稀言，来日少去日。
遣兴十首·其六
作者：孙承恩
朝代：明

今朝胡不乐，忽忽来无端。但见有可嗟，不见有可欢。
遣兴十首·其十
作者：孙承恩
朝代：明

人事等泡幻，金石亦消沉。頫仰百年中，感慨伤人心。
遣兴十首·其四
作者：孙承恩
朝代：明

中夜不能寐，展转独凄怆。谁与百忧期，种种来枕上。
避寇入城寓居官廨
作者：孙承恩
朝代：明

避寇此来居，兼旬伏暑馀。高城鸣柝后，落日闭门初。风月自清景，帘栊非故庐。草堂时在望，竹影上窗虚。
避寇移居入城
作者：孙承恩
朝代：明

杜甫昔逃难，年始届五十。而乃自云衰，奔走病缠骨。我已七旬四，健步岂如昔。而亦婴祸患，仓皇事潜匿。我以二品归，岂甫坐贫戚。甫寓秦蜀地，万里苦行役。我不离乡井，止有城垣隔。惟思骨肉亲，不免抱于悒。况当远先祠，回首泪沾臆。仰叩天茫茫，主宰祈监识。
邀石泾夜酌
作者：孙承恩
朝代：明

暂屈中丞驾，还怜老子迂。霜清城角响，月过竹窗虚。款语多乡思，盘餐愧客厨。扳留须尽兴，莫问夜何如。
邮亭早饭
作者：孙承恩
朝代：明

莽莽冲寒候，茫茫度板舆。孤亭聊小憩，病体得微舒。风物乡心切，盘餐野饭馀。檐前有饥雀，乞食下庭除。
邯郸道中
作者：孙承恩
朝代：明

铜雀台荒烟草萋，蛾眉如梦鸟空啼。行人莫问当年事，漳水东流秋日西。
邸中思家四首
作者：孙承恩
朝代：明

寂寂书斋夜，悠悠对短檠。异乡千里梦，故国一家情。岁晚风偏劲，天空月正明。孤吟愁不寐，戍鼓递高城。白发亲龄暮，青山客路长。经年千里信，一读九回肠。最喜犹强饭，深期早促装。不知何岁月，花底进霞觞。不见伯兄久，荆花静晚风。平生敦手足，此日任西东。万里看鸿鹄，三冬困蛰龙。不知今夜烛，谁与一尊同。静夜长如岁，羁愁冷似灰。缪通京国籍，虚负故园梅。不寐闻寒柝，多情减壮怀。无端寥落意，一一上心来。
邸中思家四首·其一
作者：孙承恩
朝代：明

寂寂书斋夜，悠悠对短檠。异乡千里梦，故国一家情。岁晚风偏劲，天空月正明。孤吟愁不寐，戍鼓递高城。
邸中思家四首·其三
作者：孙承恩
朝代：明

不见伯兄久，荆花静晚风。平生敦手足，此日任西东。万里看鸿鹄，三冬困蛰龙。不知今夜烛，谁与一尊同。
邸中思家四首·其二
作者：孙承恩
朝代：明

白发亲龄暮，青山客路长。经年千里信，一读九回肠。最喜犹强饭，深期早促装。不知何岁月，花底进霞觞。
邸中思家四首·其四
作者：孙承恩
朝代：明

静夜长如岁，羁愁冷似灰。缪通京国籍，虚负故园梅。不寐闻寒柝，多情减壮怀。无端寥落意，一一上心来。
郢城有降箕仙者自云李太白也有赠予诗用韵奉答二首
作者：孙承恩
朝代：明

太白星精降异才，骑鲸千载复归来。清风漫拂江涛静，逸气遥冲岳麓开。世外真诠翻宝墨，中天明月啸琼台。悬知太史占乾象，定有灵光烛泰阶。骚坛曾仰谪仙才，此日神游汉沔来。剑影独随孤月逝，文旌高拂九天开。蓬莱顶上金光草，衡岳中间玉女台。愧我尘中常碌碌，可容参叩傍云阶。
郢城有降箕仙者自云李太白也有赠予诗用韵奉答二首·其一
作者：孙承恩
朝代：明

太白星精降异才，骑鲸千载复归来。清风漫拂江涛静，逸气遥冲岳麓开。世外真诠翻宝墨，中天明月啸琼台。悬知太史占乾象，定有灵光烛泰阶。
郢城有降箕仙者自云李太白也有赠予诗用韵奉答二首·其二
作者：孙承恩
朝代：明

骚坛曾仰谪仙才，此日神游汉沔来。剑影独随孤月逝，文旌高拂九天开。蓬莱顶上金光草，衡岳中间玉女台。愧我尘中常碌碌，可容参叩傍云阶。
郢城道中即事
作者：孙承恩
朝代：明

茅屋参差逐地成，高冈平陇见层层。若教竹木添蒙密，便是山阴道上行。
都下卧病
作者：孙承恩
朝代：明

卧病洛阳城，不知时序更。屡空谙客味，数问荷交情。壮志因愁减，衰颜览镜惊。前程那可计，休咎任浮生。
都下寄友人五首
作者：孙承恩
朝代：明

蟠龙塘上草堂前，摵摵松楸暮雨天。茗盌炉薰对终夕，曾谈往事各潸然。老去年来厌世情，无边归思逐时生。蟠龙塘上菑畬好，我欲归来课仆耕。路入蟠龙屈曲成，荒原依约近佳城。蘋汀蓼渚柴门月，与子清宵来往行。东溪溪上树交加，潇洒茅堂傍竹斜。何日归来频过子，共尝春笋摘枇杷。欲报君王转觉难，不堪意兴渐摧残。蟠龙塘上思归隐，共子溪边把钓竿。
都下寄友人五首·其一
作者：孙承恩
朝代：明

蟠龙塘上草堂前，摵摵松楸暮雨天。茗盌炉薰对终夕，曾谈往事各潸然。
都下寄友人五首·其一
作者：孙承恩
朝代：明
体裁：七言绝句

蟠龙塘上草堂前，摵摵松楸暮雨天。茗碗炉薰对终夕，曾谈往事各潸然。
都下寄友人五首·其三
作者：孙承恩
朝代：明

路入蟠龙屈曲成，荒原依约近佳城。蘋汀蓼渚柴门月，与子清宵来往行。
都下寄友人五首·其二
作者：孙承恩
朝代：明

老去年来厌世情，无边归思逐时生。蟠龙塘上菑畬好，我欲归来课仆耕。
都下寄友人五首·其五
作者：孙承恩
朝代：明

欲报君王转觉难，不堪意兴渐摧残。蟠龙塘上思归隐，共子溪边把钓竿。
都下寄友人五首·其四
作者：孙承恩
朝代：明

东溪溪上树交加，潇洒茅堂傍竹斜。何日归来频过子，共尝春笋摘枇杷。
都司公宴
作者：孙承恩
朝代：明

太府皇宫侧，孤城晓日东。名僚全楚盛，高会此时同。台迥旌旄列，霜清鼓角雄。酒阑还别去，锦袖倚微风。
重会杜元吉昆玉二首
作者：孙承恩
朝代：明

鸡黍经时约，皇华此日旋。追陪荷高谊，离合固多缘。清话淹终夕，明河落远川。不堪谈往事，二十九年前。京国同门日，天涯话旧时。故交怜久别，浮世叹多岐。浅薄惭非分，飞腾自有期。勉旃崇德业，候子凤凰池。
重会杜元吉昆玉二首·其一
作者：孙承恩
朝代：明

鸡黍经时约，皇华此日旋。追陪荷高谊，离合固多缘。清话淹终夕，明河落远川。不堪谈往事，二十九年前。
重会杜元吉昆玉二首·其二
作者：孙承恩
朝代：明

京国同门日，天涯话旧时。故交怜久别，浮世叹多岐。浅薄惭非分，飞腾自有期。勉旃崇德业，候子凤凰池。
重午会客自慰
作者：孙承恩
朝代：明

细缕菖蒲满泛杯，劝君乐饮莫辞推。贴天风浪江湖里，几个舟行得善回。
重游沈氏山庄四首
作者：孙承恩
朝代：明

弭节追嘉会，留欢惜此筵。投壶青障里，洗盏白云边。东道千金意，皇华万里船。题诗不尽兴，把笔看秋天。旧艇仍同泛，名山得再窥。野塘添活水，脩竹更新枝。仆喜曾来客，篇题未了诗。明朝复成别，沉醉不须辞。径熟登应便，苔深步屡惊。山灵知旧客，天意与新晴。空翠沾衣润，幽花照眼明。忽思张柱史，慷慨百年情。薄与山灵素，重来续旧缘。深岩栖宿雾，曲涧咽飞泉。不计觞行急，从教帽影偏。醉中浑忘我，随意舞风前。
重游沈氏山庄四首·其一
作者：孙承恩
朝代：明

弭节追嘉会，留欢惜此筵。投壶青障里，洗盏白云边。东道千金意，皇华万里船。题诗不尽兴，把笔看秋天。
重游沈氏山庄四首·其三
作者：孙承恩
朝代：明

径熟登应便，苔深步屡惊。山灵知旧客，天意与新晴。空翠沾衣润，幽花照眼明。忽思张柱史，慷慨百年情。
重游沈氏山庄四首·其二
作者：孙承恩
朝代：明

旧艇仍同泛，名山得再窥。野塘添活水，脩竹更新枝。仆喜曾来客，篇题未了诗。明朝复成别，沉醉不须辞。
重游沈氏山庄四首·其四
作者：孙承恩
朝代：明

薄与山灵素，重来续旧缘。深岩栖宿雾，曲涧咽飞泉。不计觞行急，从教帽影偏。醉中浑忘我，随意舞风前。
野望
作者：孙承恩
朝代：明

朔地寒偏极，河源冻欲枯。遥天围迥野，落日滞长途。戍古昏雅集，村荒旅店孤。中年萧索意，览眺不能无。
野舟诗
作者：孙承恩
朝代：明

放浪非吾志，烟波且自由。虽知川可济，巳与世无求。泛泛同江苇，飘飘类野鸥。行依渔艇乱，静向鹤汀收。明月蒹葭浦，清风杜若洲。笑歌天漠漠，濯足水悠悠。鱼鸟供诗兴，云峦豁醉眸。入天迷远近，逐浪泛沉浮。倦后凭舷卧，狂来倚棹讴。放怀真自得，高兴若堪俦。逋叟西湖胜，龟蒙笠泽幽。郎官谪仙醉，赤壁老坡游。宁用如神技，聊齐泛海桴。垂纶情亦称，击楫事堪忧。富贵非从好，风波任所投。乾坤双短棹，身世一浮沤。自是无拘碍，谁能管去留。沧浪有馀兴，吾道尽优游。
金山口望诸陵
作者：孙承恩
朝代：明

野色朝开墟日晴，冲寒踏冻作郊行。地从西北冈峦拥，望直陵园云雾生。虎踞龙蟠天险壮，河清海晏帝衢亨。万年鸿宝如磐石，不尽敷天颂祷情。
鉴古韵语五十九首 其一 唐尧帝
作者：孙承恩
朝代：明

帝莫陶唐盛，巍巍冠百王。德于天并运，道合地无疆。圣学传千古，钦明照万方。有生穷宇宙，孰不戴休光。
鉴古韵语五十九首 其七 太康
作者：孙承恩
朝代：明

禹业中尝替，浸微有太康。忽违忘祖训，逸豫恣禽荒。洛表留旬月，民离失万方。怨歌勤五子，今古有馀伤。
鉴古韵语五十九首 其三 虞舜帝
作者：孙承恩
朝代：明

克尽为君道，无如帝有虞。执中遵圣轨，大智秉谦虚。端拱雍容日，时巡治理馀。典谟焕千古，彷佛见都俞。
鉴古韵语五十九首 其三十 元帝成帝
作者：孙承恩
朝代：明

汉业何缘替，元成二帝来。懦柔难自植，昏惑讵能回。戚里叨天柄，朝廷养祸胎。莽新行篡窃，元不咎平哀。
鉴古韵语五十九首 其三十一 光武帝
作者：孙承恩
朝代：明

武致中兴盛，文成帝载熙。持循每谦约，治理更勤咨。物欲无私好，权纲只自持。崇儒兴教意，永作后人规。
鉴古韵语五十九首 其三十七 隋
作者：孙承恩
朝代：明

大业乘机会，都来诈术中。谁云胥吏道，便与帝王同。嗣子奸天位，狂心恣暴凶。不缘英主出，何自息疲癃。
鉴古韵语五十九首 其三十三 章帝
作者：孙承恩
朝代：明

恺悌由天性，居然长者风。御人羞察察，临政独雍雍。有诏褒循吏，无心显治功。伊谁仁恤典，频著汗青中。
鉴古韵语五十九首 其三十九 玄宗
作者：孙承恩
朝代：明

内难清夷日，当年亦治平。开元醒里过，天宝醉中行。蜀道风尘地，西宫掩抑情。有初终不竟，作戒甚分明。
鉴古韵语五十九首 其三十二 明帝
作者：孙承恩
朝代：明

尚论东京治，人犹忆永平。宪章勤慎守，幽枉必昭明。养老仪文备，崇儒礼教兴。祗怜伤慧察，雅度欠含弘。
鉴古韵语五十九首 其三十五 桓帝灵帝
作者：孙承恩
朝代：明

逸德荒君度，刑臣擅主权。忠良空授命，凶德欲弥天。戾政招灾异，狂行污简编。岂知亡国论，遗恨在他年。
鉴古韵语五十九首 其三十八 唐太宗
作者：孙承恩
朝代：明

一代称贞观，千年睹令辰。韦弦亲谠论，镜鉴比良臣。宫女疏幽怨，要囚感至仁。武功与文德，彪炳后无伦。
鉴古韵语五十九首 其三十六 晋
作者：孙承恩
朝代：明

主国原非义，贻谋况不臧。守成无典则，祖德自淫荒。只有浮华竞，都无礼法防。五胡云扰日，嗟尔祸源长。
鉴古韵语五十九首 其三十四 顺帝
作者：孙承恩
朝代：明

众正登庸渐，苍生望治频。囹圄释贤辅，锡典厚亡臣。抑谄明珠却，兴儒学舍新。讵堪权倖在，治道更逡巡。
鉴古韵语五十九首 其九 桀王
作者：孙承恩
朝代：明

帝桀穷凶恶，贪残虐万民。矫诬空自托，怨毒第招嗔。天岂培凶德，民应属至仁。南巢奔窜日，民怨尔时伸。
鉴古韵语五十九首 其二十 康王
作者：孙承恩
朝代：明

祖业遵无怠，神人俨敬恭。保釐介东土，匡翼望臣工。德教寰区洽，囹圄越世空。唐虞隔千载，亘古两时雍。
鉴古韵语五十九首 其二十一 宣王
作者：孙承恩
朝代：明

周室中微日，宣王励志年。谦虚资德教，玉帛起遗贤。旱魃为时虐，忧勤契上天。载歌江汉什，武烈亦巍然。
鉴古韵语五十九首 其二十七 武帝
作者：孙承恩
朝代：明

盛气临区宇，雄才隘昔人。不胜多欲累，无补制纷纭。威武行殊俗，舟车起算缗。表章功则有，六籍丽高旻。
鉴古韵语五十九首 其二十三 秦
作者：孙承恩
朝代：明

土苴轻仁义，凶残法令崇。诈愚非德化，力劫岂心从。多士泥涂里，遗经烈焰中。千年狂暴迹，遗秽永无穷。
鉴古韵语五十九首 其二十九 宣帝
作者：孙承恩
朝代：明

彊察中宗治，王猷顿一新。励精勤综核，任法御臣民。明作功虽著，敦弘意颇湮。轻儒迂德教，千古议纷纭。
鉴古韵语五十九首 其二十二 厉王幽王
作者：孙承恩
朝代：明

赫赫宗周盛，人谋还自倾。力行穷暴戾，灭德肆骄矜。嬖宠彝伦斁，征劳怨刺兴。桑柔瞻卬什，千古鉴分明。
鉴古韵语五十九首 其二十五 文帝
作者：孙承恩
朝代：明

汉帝躬玄默，依稀有古风。率先敦俭朴，听纳事谦冲。祗有仁民意，都无振世功。耄齯歌至德，三十九年中。
鉴古韵语五十九首 其二十八 昭帝
作者：孙承恩
朝代：明

君德明为本，而难在幼年。日星照谗佞，金石任忠贤。阜俗休前政，生民喜息肩。圣闻昭达谥，千载映遗编。
鉴古韵语五十九首 其二十六 景帝
作者：孙承恩
朝代：明

俭朴遵先业，谦恭亦靡遑。宽刑极仁爱，薄税减经常。坐致民生厚，平将汉道昌。守文能不愧，千古继成康。
鉴古韵语五十九首 其二十四 汉高祖
作者：孙承恩
朝代：明

一剑兴王业，三章易暴秦。宽仁多伟度，明达更殊伦。好善若在已，听言如转轮。鲁邦经一祀，国脉倍精神。
鉴古韵语五十九首 其五 夏禹王
作者：孙承恩
朝代：明

大禹为君日，勤劳恤万民。钟鼗求善切，典则贻谋真。饮酒疏仪狄，当车泣罪人。龟畴叙常道，三圣实同伦。
鉴古韵语五十九首 其五十 英宗
作者：孙承恩
朝代：明

让德终丧日，其如历数归。仁心放宫女，孝道协慈闱。临政参今古，求言裨缺违。史书经统一，千载仰前徽。
鉴古韵语五十九首 其五十一 神宗
作者：孙承恩
朝代：明

一代有为君，齐家更守文。游畋元不事，土木总无闻。法制熙丰盛，兵戈辽夏勤。倾心相安石，国是日纷纷。
鉴古韵语五十九首 其五十七 度宗恭帝
作者：孙承恩
朝代：明

戎马凭陵日，宫闱恣乐辰。非因天有恶，自是国无人。忠愤嗟多士，安危倚大臣。慇勤德祐诏，哀诵不堪论。
鉴古韵语五十九首 其五十三 徽宗
作者：孙承恩
朝代：明

帝聪多技艺，土木漫然荒。既作神霄会，仍开花石纲。劳民崇艮岳，违好伐辽阳。为堕丰亨说，终当出幸亡。
鉴古韵语五十九首 其五十九 总论之二
作者：孙承恩
朝代：明

于穆维天运，君心法自彊。圣谟犹炳炳，天命凛皇皇。睿哲皇今是，钦明道日昌。愿言期勿替，千古配陶唐。
鉴古韵语五十九首 其五十二 哲宗
作者：孙承恩
朝代：明

元祐更新法，拳拳复祖谟。宣仁元圣哲，马吕亦匡扶。幸免调停误，终为绍述诬。惜哉全盛业，坐见日西徂。
鉴古韵语五十九首 其五十五 孝宗
作者：孙承恩
朝代：明

恢复当年志，英明自尔殊。仁行社仓法，勤寓敬天图。武烈心徒竞，谋谟意总疏。纷纷多论议，毕竟堕模糊。
鉴古韵语五十九首 其五十八 总论之一
作者：孙承恩
朝代：明

往事今之鉴，遗编迹未陈。是非须决择，终始贵持循。随善皆归治，无非不败身。商书三四语，千载可书绅。
鉴古韵语五十九首 其五十六 理宗
作者：孙承恩
朝代：明

帝也中才主，恭俭亦守成。用人杂忠佞，行政半昏明。不有遵行实，空存理学名。只馀表章意，正论息争衡。
鉴古韵语五十九首 其五十四 高宗
作者：孙承恩
朝代：明

五马传初渡，皇图喜再开。守文堪令主，拨乱欠雄才。和议谁教信，精忠漫作猜。偏安方自足，恢复见悠哉。
鉴古韵语五十九首 其八 少康
作者：孙承恩
朝代：明

夏有少康帝，崎岖离乱间。振衰能自竞，布德更亲贤。践土光前业，明禋配彼天。遂令垂绝绪，复见中兴年。
鉴古韵语五十九首 其六 启王
作者：孙承恩
朝代：明

继世家天下，承传启有为。恭行知圣学，伐叛凛皇威。不有仁贤誉，其谁远迩归。钧台朝玉帛，编简有光辉。
鉴古韵语五十九首 其十 商汤王
作者：孙承恩
朝代：明

勇智由天锡，宽仁实性成。执中不偏倚，乐善绝骄矜。改过风雷厉，澄源玉雪清。日新传圣学，万古诵盘铭。
鉴古韵语五十九首 其十一 太甲
作者：孙承恩
朝代：明

纵欲皇仪丧，风愆祖训真。犹多不远复，幸不竟沉沦。佑启惟天眷，匡扶亦老臣。处仁迁义美，万古仰如新。
鉴古韵语五十九首 其十七 周文王
作者：孙承恩
朝代：明

穆穆文王圣，诗称敬止功。谦卑靡侈泰，徽懿见柔恭。求道心何切，仁民意莫穷。勋华卓相望，异代俨同风。
鉴古韵语五十九首 其十三 高宗
作者：孙承恩
朝代：明

亦有高宗帝，真称继世贤。居崇知稼穑，肇迹自幽潜。恭默逾三祀，雍和遍八埏。试披三命读，圣学见渊源。
鉴古韵语五十九首 其十九 成王
作者：孙承恩
朝代：明

令哲遵先业，师臣礼数隆。天威严敬忌，明德罔昏侗。礼乐昭文治，征诛振武功。守成称令主，万代仰高风。
鉴古韵语五十九首 其十二 太戊
作者：孙承恩
朝代：明

太戊尸君位，严恭以自居。天人原吻合，敬畏靡差殊。德政脩无阙，祥桑正尔虚。永年膺宝历，端拱治平馀。
鉴古韵语五十九首 其十五 总述三宗
作者：孙承恩
朝代：明

君道先无逸，由来万善门。岂惟治之本，实乃寿之原。敛则神常固，操之气自存。卓哉三令主，应不愧汤孙。
鉴古韵语五十九首 其十八 武王
作者：孙承恩
朝代：明

赫赫维周武，巍巍称大君。慎官崇激劝，厚俗正彝伦。仁德躬行盛，谦虚访道亲。皇风动遐裔，五位澹凝神。
鉴古韵语五十九首 其十六 纣王
作者：孙承恩
朝代：明

纣恶仍浮桀，骄誇妄自贤。漫云生有命，不道罪弥天。杀戮忠良远，奇淫妾妇怜。倒戈躬衣玉，牧野看当年。
鉴古韵语五十九首 其十四 祖甲
作者：孙承恩
朝代：明

祖甲冲年日，幽潜田里间。亦知谙穑事，应自悉民艰。惠欲周黎庶，心存逮寡鳏。未能侪二祖，合与困知班。
鉴古韵语五十九首 其四十 肃宗代宗
作者：孙承恩
朝代：明

克复劻勷日，勤劳亦守成。权阉播威福，悍后障聪明。继世惟姑息，何时见治平。酿成藩镇乱，消沮愧王灵。
鉴古韵语五十九首 其四十一 德宗
作者：孙承恩
朝代：明

聚敛非王政，偏私岂建中。天资伤忌刻，性学欠昭融。贤辅终疏斥，奸邪是显庸。治平虽有志，才小竟成空。
鉴古韵语五十九首 其四十七 太宗
作者：孙承恩
朝代：明

罪已消天变，仁民隐至情。厚伦施义粟，勤学购遗经。节为山林重，功于宦寺轻。不惭称令主，恭俭更仁明。
鉴古韵语五十九首 其四十三 文宗
作者：孙承恩
朝代：明

寡欲心清旷，天资亦厚宽。虚襟容直谏，勤政绝游观。志为兴衰切，才于拨乱难。耻为凡主恨，空使后人叹。
鉴古韵语五十九首 其四十九 仁宗
作者：孙承恩
朝代：明

仁俭承先业，遐荒仰治平。膳因惜费减，物为爱民轻。讲学忘炎暑，陈图列御屏。黎民怀惠泽，翼世痛昭陵。
鉴古韵语五十九首 其四十二 宪宗
作者：孙承恩
朝代：明

法祖追洪烈，勤咨想治平。威行藩镇戢，政一纪纲明。谋以明能听，功因断乃成。远猷虽弗竟，亦不愧中兴。
鉴古韵语五十九首 其四十五 懿宗僖宗
作者：孙承恩
朝代：明

唐室懿僖日，真为板荡辰。普天多寇盗，继世总昏嚚。已是垂亡地，犹堪杀谏臣。谁云天降罚，酿恶尽由人。
鉴古韵语五十九首 其四十八 真宗
作者：孙承恩
朝代：明

章圣几贤主，咸中亦治时。爱民释逋系，听谏纳危辞。重道颁经籍，忧蝗罢宴嬉。惜哉祥瑞事，白壁见瑕疵。
鉴古韵语五十九首 其四十六 宋太祖
作者：孙承恩
朝代：明

仁厚开基异，崇儒圣道尊。至诚寓杯酒，心事洞诸门。慎狱钦民命，惩奢塞败源。身先端化本，彷佛见王言。
鉴古韵语五十九首 其四十四 宣宗
作者：孙承恩
朝代：明

法赏无偏滥，忧勤有祖风。俭能财用节，乐与谠言从。一纪馀安靖，群情感大中。谁教猜刻胜，远略未恢洪。
鉴古韵语五十九首·其二
作者：孙承恩
朝代：明

帝德虽难状，帝心亦可言。爱民常罪已，敬德俨临渊。大化由身始，神功格上玄。于维千载下，白日看高悬。
鉴古韵语五十九首·其四
作者：孙承恩
朝代：明

明德身为范，人文日与开。韶鸣灵鸟至，干舞远人来。龙衮辉宸极，南薰惬圣怀。泰和千载遇，稽首咏康哉。
鉴古韵语五十九首·唐尧帝
作者：孙承恩
朝代：明

帝莫陶唐盛，巍巍冠百王。德于天并运，道合地无疆。圣学传千古，钦明照万方。有生穷宇宙，孰不戴休光。帝德虽难状，帝心亦可言。爱民常罪已，敬德俨临渊。大化由身始，神功格上玄。于维千载下，白日看高悬。克尽为君道，无如帝有虞。执中遵圣轨，大智秉谦虚。端拱雍容日，时巡治理馀。典谟焕千古，彷佛见都俞。明德身为范，人文日与开。韶鸣灵鸟至，干舞远人来。龙衮辉宸极，南薰惬圣怀。泰和千载遇，稽首咏康哉。大禹为君日，勤劳恤万民。钟鼗求善切，典则贻谋真。饮酒疏仪狄，当车泣罪人。龟畴叙常道，三圣实同伦。继世家天下，承传启有为。恭行知圣学，伐叛凛皇威。不有仁贤誉，其谁远迩归。钧台朝玉帛，编简有光辉。禹业中尝替，浸微有太康。忽违忘祖训，逸豫恣禽荒。洛表留旬月，民离失万方。怨歌勤五子，今古有馀伤。夏有少康帝，崎岖离乱间。振衰能自竞，布德更亲贤。践土光前业，明禋配彼天。遂令垂绝绪，复见中兴年。帝桀穷凶恶，贪残虐万民。矫诬空自托，怨毒第招嗔。天岂培凶德，民应属至仁。南巢奔窜日，民怨尔时伸。勇智由天锡，宽仁实性成。执中不偏倚，乐善绝骄矜。改过风雷厉，澄源玉雪清。日新传圣学，万古诵盘铭。纵欲皇仪丧，风愆祖训真。犹多不远复，幸不竟沉沦。佑启惟天眷，匡扶亦老臣。处仁迁义美，万古仰如新。太戊尸君位，严恭以自居。天人原吻合，敬畏靡差殊。德政脩无阙，祥桑正尔虚。永年膺宝历，端拱治平馀。亦有高宗帝，真称继世贤。居崇知稼穑，肇迹自幽潜。恭默逾三祀，雍和遍八埏。试披三命读，圣学见渊源。祖甲冲年日，幽潜田里间。亦知谙穑事，应自悉民艰。惠欲周黎庶，心存逮寡鳏。未能侪二祖，合与困知班。君道先无逸，由来万善门。岂惟治之本，实乃寿之原。敛则神常固，操之气自存。卓哉三令主，应不愧汤孙。纣恶仍浮桀，骄誇妄自贤。漫云生有命，不道罪弥天。杀戮忠良远，奇淫妾妇怜。倒戈躬衣玉，牧野看当年。穆穆文王圣，诗称敬止功。谦卑靡侈泰，徽懿见柔恭。求道心何切，仁民意莫穷。勋华卓相望，异代俨同风。赫赫维周武，巍巍称大君。慎官崇激劝，厚俗正彝伦。仁德躬行盛，谦虚访道亲。皇风动遐裔，五位澹凝神。令哲遵先业，师臣礼数隆。天威严敬忌，明德罔昏侗。礼乐昭文治，征诛振武功。守成称令主，万代仰高风。祖业遵无怠，神人俨敬恭。保釐介东土，匡翼望臣工。德教寰区洽，囹圄越世空。唐虞隔千载，亘古两时雍。周室中微日，宣王励志年。谦虚资德教，玉帛起遗贤。旱魃为时虐，忧勤契上天。载歌江汉什，武烈亦巍然。赫赫宗周盛，人谋还自倾。力行穷暴戾，灭德肆骄矜。嬖宠彝伦斁，征劳怨刺兴。桑柔瞻卬什，千古鉴分明。土苴轻仁义，凶残法令崇。诈愚非德化，力劫岂心从。多士泥涂里，遗经烈焰中。千年狂暴迹，遗秽永无穷。一剑兴王业，三章易暴秦。宽仁多伟度，明达更殊伦。好善若在已，听言如转轮。鲁邦经一祀，国脉倍精神。汉帝躬玄默，依稀有古风。率先敦俭朴，听纳事谦冲。祗有仁民意，都无振世功。耄齯歌至德，三十九年中。俭朴遵先业，谦恭亦靡遑。宽刑极仁爱，薄税减经常。坐致民生厚，平将汉道昌。守文能不愧，千古继成康。盛气临区宇，雄才隘昔人。不胜多欲累，无补制纷纭。威武行殊俗，舟车起算缗。表章功则有，六籍丽高旻。君德明为本，而难在幼年。日星照谗佞，金石任忠贤。阜俗休前政，生民喜息肩。圣闻昭达谥，千载映遗编。彊察中宗治，王猷顿一新。励精勤综核，任法御臣民。明作功虽著，敦弘意颇湮。轻儒迂德教，千古议纷纭。汉业何缘替，元成二帝来。懦柔难自植，昏惑讵能回。戚里叨天柄，朝廷养祸胎。莽新行篡窃，元不咎平哀。武致中兴盛，文成帝载熙。持循每谦约，治理更勤咨。物欲无私好，权纲只自持。崇儒兴教意，永作后人规。尚论东京治，人犹忆永平。宪章勤慎守，幽枉必昭明。养老仪文备，崇儒礼教兴。祗怜伤慧察，雅度欠含弘。恺悌由天性，居然长者风。御人羞察察，临政独雍雍。有诏褒循吏，无心显治功。伊谁仁恤典，频著汗青中。众正登庸渐，苍生望治频。囹圄释贤辅，锡典厚亡臣。抑谄明珠却，兴儒学舍新。讵堪权倖在，治道更逡巡。逸德荒君度，刑臣擅主权。忠良空授命，凶德欲弥天。戾政招灾异，狂行污简编。岂知亡国论，遗恨在他年。主国原非义，贻谋况不臧。守成无典则，祖德自淫荒。只有浮华竞，都无礼法防。五胡云扰日，嗟尔祸源长。大业乘机会，都来诈术中。谁云胥吏道，便与帝王同。嗣子奸天位，狂心恣暴凶。不缘英主出，何自息疲癃。一代称贞观，千年睹令辰。韦弦亲谠论，镜鉴比良臣。宫女疏幽怨，要囚感至仁。武功与文德，彪炳后无伦。内难清夷日，当年亦治平。开元醒里过，天宝醉中行。蜀道风尘地，西宫掩抑情。有初终不竟，作戒甚分明。克复劻勷日，勤劳亦守成。权阉播威福，悍后障聪明。继世惟姑息，何时见治平。酿成藩镇乱，消沮愧王灵。聚敛非王政，偏私岂建中。天资伤忌刻，性学欠昭融。贤辅终疏斥，奸邪是显庸。治平虽有志，才小竟成空。法祖追洪烈，勤咨想治平。威行藩镇戢，政一纪纲明。谋以明能听，功因断乃成。远猷虽弗竟，亦不愧中兴。寡欲心清旷，天资亦厚宽。虚襟容直谏，勤政绝游观。志为兴衰切，才于拨乱难。耻为凡主恨，空使后人叹。法赏无偏滥，忧勤有祖风。俭能财用节，乐与谠言从。一纪馀安靖，群情感大中。谁教猜刻胜，远略未恢洪。唐室懿僖日，真为板荡辰。普天多寇盗，继世总昏嚚。已是垂亡地，犹堪杀谏臣。谁云天降罚，酿恶尽由人。仁厚开基异，崇儒圣道尊。至诚寓杯酒，心事洞诸门。慎狱钦民命，惩奢塞败源。身先端化本，彷佛见王言。罪已消天变，仁民隐至情。厚伦施义粟，勤学购遗经。节为山林重，功于宦寺轻。不惭称令主，恭俭更仁明。章圣几贤主，咸中亦治时。爱民释逋系，听谏纳危辞。重道颁经籍，忧蝗罢宴嬉。惜哉祥瑞事，白壁见瑕疵。仁俭承先业，遐荒仰治平。膳因惜费减，物为爱民轻。讲学忘炎暑，陈图列御屏。黎民怀惠泽，翼世痛昭陵。让德终丧日，其如历数归。仁心放宫女，孝道协慈闱。临政参今古，求言裨缺违。史书经统一，千载仰前徽。一代有为君，齐家更守文。游畋元不事，土木总无闻。法制熙丰盛，兵戈辽夏勤。倾心相安石，国是日纷纷。元祐更新法，拳拳复祖谟。宣仁元圣哲，马吕亦匡扶。幸免调停误，终为绍述诬。惜哉全盛业，坐见日西徂。帝聪多技艺，土木漫然荒。既作神霄会，仍开花石纲。劳民崇艮岳，违好伐辽阳。为堕丰亨说，终当出幸亡。五马传初渡，皇图喜再开。守文堪令主，拨乱欠雄才。和议谁教信，精忠漫作猜。偏安方自足，恢复见悠哉。恢复当年志，英明自尔殊。仁行社仓法，勤寓敬天图。武烈心徒竞，谋谟意总疏。纷纷多论议，毕竟堕模糊。帝也中才主，恭俭亦守成。用人杂忠佞，行政半昏明。不有遵行实，空存理学名。只馀表章意，正论息争衡。戎马凭陵日，宫闱恣乐辰。非因天有恶，自是国无人。忠愤嗟多士，安危倚大臣。慇勤德祐诏，哀诵不堪论。往事今之鉴，遗编迹未陈。是非须决择，终始贵持循。随善皆归治，无非不败身。商书三四语，千载可书绅。于穆维天运，君心法自彊。圣谟犹炳炳，天命凛皇皇。睿哲皇今是，钦明道日昌。愿言期勿替，千古配陶唐。
钓台
作者：孙承恩
朝代：明

发轫富春驿，舣棹严陵滩。缅怀隐士踪，访古登巉岩。峨峨钓台高，寂寂空江寒。目旷尘襟开，天远浮云间。惟子秉高节，卓立超人寰。纷纷仕进者，视子莫敢班。出处各有道，要在义所安。矫激非中庸，汩没斯贪顽。王事有程期，寸心剧飞翰。登舟渺回首，烟水空漫漫。
钓台诗次韵
作者：孙承恩
朝代：明

脱屣功名把一竿，羊裘曾动客星寒。云台寂寞今何在，万古嵯峨只钓滩。
钱塘
作者：孙承恩
朝代：明

钱塘名都会，山林多清妍。层城填华屋，巨栋相钩连。歌吹日无虚，笙箫间丝弦。通逵接广陌，车骑何喧阗。我来属清秋，况值升平年。游观邦人士，日醉湖堤边。维兹盛官僚，地主多时贤。喜予斯文契，邂逅意亦虔。名山古招提，扳游列芳筵。登临诚雅怀，王事靡敢愆。万里方此始，心旌日悬悬。顾此简书畏，我行敢淹延。
钱塘侯崇礼至有诗因和答
作者：孙承恩
朝代：明

漠漠秋阴杂雨霏，登山有兴漫都违。坐深驲榻吟偏剧，望杳仙舟思欲飞。万里壮心瞻日近，五更清梦逐潮归。相看心事还相信，岁晚冰霜共结依。
铁炉顶
作者：孙承恩
朝代：明

舟行历寒溪，黯黯云物暝。昔闻铁炉步，今过铁炉顶。铁炉已无睹，但见山水迥。林木杳深黑，巨石立鼎鼎。百里无炊烟，山径人迹屏。颇闻舟人言，日者屡传警。潜过崖壑下，仆从面目冷。畏途真险艰，嘿坐心怲怲。
镫勒
作者：孙承恩
朝代：明

连山忽崖断，萧条见村墟。古驿但有名，篱落同民居。驿吏跪沙际，颜色惨不舒。自言为禄仕，寄迹豺虎区。乾坤有界限，天角与地暌。瘴厉日惨毒，鬼妖日睢盱。使事岂不荣，客怀日忧虞。经行我犹然，为尔增郁纡。
閒居写怀
作者：孙承恩
朝代：明

七十稀从古，吾生隘五年。不缘脩摄致，颇藉药功全。感激君恩重，优游老景延。风尘过梦里，意兴托樽前。穹壤蘧庐似，义娥转毂然。行藏今皓首，心事只青天。爱竹多留笋，浇花曲引泉。幽斋无俗事，时咏远游篇。
閒居述怀
作者：孙承恩
朝代：明

老去田园是素心，归来偏爱草堂深。隔林啼鸟关清兴，匝径脩篁生昼阴。病体尚须勤药食，閒居时复解冠襟。优游岂敢忘君德，况复延宾有赐金。
问月
作者：孙承恩
朝代：明

昔年李白问月曾有诗，我亦有语申讯之。一从开辟有天地，不知尔月还与天地先后来何时。同日在天作两目，何为行天有迟速。妖蟆何能蚀尔灵，狡兔何智入尔腹。吴刚斫斧何得休，羿妻到今还在否。既云盈亏有定理，何用三万八千户岁岁年年脩复脩。古往今来几经世，古人今人果同异。乾坤变故日相寻，照见吾人几荣瘁。世道日降民生痌，见之应为达天公。为天目精尔恒职，不尔虽见诚何庸。问之嘿嘿了无语，还驾綵云天外去。老夫空斋无所为，矫首苍茫自延伫。
闻玉河水声有作
作者：孙承恩
朝代：明

独骑款段出，落日背高城。行行过玉堤，忽听潺潺声。会心岂必远，一笑儿童惊。坐我瀑布傍，泠然洗中扃。长安盛车马，轮蹄日轰轰。向来通市中，无此祛俗清。利名世所竞，独兹人不争。会当即堤边，卑栖结吾楹。饱听日无厌，不使尘嚣生。
阴雨连日阻赏莲之约花事亦少歇矣复得一绝速诸君子
作者：孙承恩
朝代：明

我亦禅心悟色空，石栏干畔倚微风。从渠一夜都零落，要吸清香试碧筒。
阻风二首
作者：孙承恩
朝代：明

浩浩北风疾，阴阴春日寒。孤舟溯逆浪，百丈曳高滩。转觉归心切，空嗟行路难。白云遥引领，当食不能餐。朔吹翻波汹，孤舟坐浪欹。客情空黯黯，雨意欲垂垂。诗句删唫后，炉薰打坐时。天涯喜归去，不敢怨迟迟。
阻风二首·其一
作者：孙承恩
朝代：明

浩浩北风疾，阴阴春日寒。孤舟溯逆浪，百丈曳高滩。转觉归心切，空嗟行路难。白云遥引领，当食不能餐。
阻风二首·其二
作者：孙承恩
朝代：明

朔吹翻波汹，孤舟坐浪欹。客情空黯黯，雨意欲垂垂。诗句删唫后，炉薰打坐时。天涯喜归去，不敢怨迟迟。
阻风同邓太守子几小酌崇礼舟中
作者：孙承恩
朝代：明

野旷饶风色，江空阁使槎。一樽聊此会，万里共天涯。局覆谁应伯，枭成各自誇。腐儒浑不解，袖手看君哗。
陆石泾中丞邀饮王总戎园亭
作者：孙承恩
朝代：明

胜会高宾集，名园幽兴多。野亭藏雨竹，仄径入烟萝。几席香萦篆，笙簧鸟送歌。更怜贤地主，不醉亦虚过。
院中观莲四首次少詹黄太泉韵
作者：孙承恩
朝代：明

名花旖旎入秋多，赏兴休教错莫过。自是灵根分太液，秖疑净质洗银河。玉京绛节承仙宴，洛浦霓裳湿素波。惜取幽香思采掇，西风吹汝奈如何。金塘石槛禁庐东，喜见芙蓉出水红。香远澹浮尘界外，睡深娇倚月华中。霞幖冉冉采珠露，翠葆重重障晚风。静玩了无尘俗念，恍疑身在水晶宫。若耶仙子下丹丘，笑倚寒漪净不流。沆瀣和香澄玉宇，星河乱影转琼楼。六铢荏苒凉轻沁，万玉玲珑翠欲浮。迢递梦魂何处所，商飙吹老五湖秋。谁种名花近玉堂，地灵物异发祥光。风披白日翻琼盖，露冷青冥浥绛裳。浪说齐宫曾拟步，不须汉署别焚香。閒来吟眺浑忘倦，葛苧飕飕生暮凉。
院中观莲四首次少詹黄太泉韵·其一
作者：孙承恩
朝代：明

名花旖旎入秋多，赏兴休教错莫过。自是灵根分太液，秖疑净质洗银河。玉京绛节承仙宴，洛浦霓裳湿素波。惜取幽香思采掇，西风吹汝奈如何。
院中观莲四首次少詹黄太泉韵·其三
作者：孙承恩
朝代：明

若耶仙子下丹丘，笑倚寒漪净不流。沆瀣和香澄玉宇，星河乱影转琼楼。六铢荏苒凉轻沁，万玉玲珑翠欲浮。迢递梦魂何处所，商飙吹老五湖秋。
院中观莲四首次少詹黄太泉韵·其二
作者：孙承恩
朝代：明

金塘石槛禁庐东，喜见芙蓉出水红。香远澹浮尘界外，睡深娇倚月华中。霞幖冉冉采珠露，翠葆重重障晚风。静玩了无尘俗念，恍疑身在水晶宫。
院中观莲四首次少詹黄太泉韵·其四
作者：孙承恩
朝代：明

谁种名花近玉堂，地灵物异发祥光。风披白日翻琼盖，露冷青冥浥绛裳。浪说齐宫曾拟步，不须汉署别焚香。閒来吟眺浑忘倦，葛苧飕飕生暮凉。
除夕
作者：孙承恩
朝代：明

岁尽惟今夜，炉薰只自围。年华随日去，事业与心违。斗北星河曙，天南乌鹊飞。披衣还出户，瞻望独依依。
除夕示儿侄三首
作者：孙承恩
朝代：明

城上更传急，尊前烛燄红。即听数刻过，便是一年终。酬酢看昆弟，愁嗟独病翁。不知今夕饮，再得几番同。老泪伤时落，衰颜借酒红。岂期乡国难，竟底岁年终。戚戚怀先德，茕茕成老翁。却思色养日，笑语几回同。秪有愁容惨，宁看笑靥红。试从千古论，谁驻百年终。世难能无历，童儿易得翁。他年今夕会，须忆此宵同。
除夕示儿侄三首·其一
作者：孙承恩
朝代：明

城上更传急，尊前烛燄红。即听数刻过，便是一年终。酬酢看昆弟，愁嗟独病翁。不知今夕饮，再得几番同。
除夕示儿侄三首·其三
作者：孙承恩
朝代：明

秪有愁容惨，宁看笑靥红。试从千古论，谁驻百年终。世难能无历，童儿易得翁。他年今夕会，须忆此宵同。
除夕示儿侄三首·其二
作者：孙承恩
朝代：明

老泪伤时落，衰颜借酒红。岂期乡国难，竟底岁年终。戚戚怀先德，茕茕成老翁。却思色养日，笑语几回同。
雨
作者：孙承恩
朝代：明

疏雨夜深闻，朝来暝不分。随风看袅袅，杂雾更纷纷。径草添幽翠，池波织细纹。居閒无晤语，袖手对炉薰。
雨不止再咏
作者：孙承恩
朝代：明

黯黯连旬雨，阴云只自浮。竹窗巢翡翠，粉壁上蜗牛。野径人行少，溪塘水漫流。病夫为岁计，兀坐正含愁。
雨中和答友人
作者：孙承恩
朝代：明

风雨飘萧至，烟霏日夕深。二仪莽回合，万象尽阴森。龙蛰惭高隐，鹤鸣怀好音。何由得联席，重话百年心。
雨中过颜东郊五首
作者：孙承恩
朝代：明

阴霾幕四野，密雨纷如丝。扁舟何所适，野人有深期。我兴良自佳，仆夫苦淋漓。壶觞杂饤饾，草草随所携。同行二三子，聊与斟酌之。乐事苦不全，夙言每乖暌。有怀渺难招，怅然起遐思。扁舟荡双楫，溪涧穿窈窕。雨行良不恶，况得所历妙。依依墟里烟，落落展遐眺。冥濛云树昏，荏苒风竹掉。高桑布谷鸣，远渚鹳鹤叫。时惟农事急，蓑笠逮翁媪。小桥曲通村，竹所期遥造。不似山阴翁，匆匆遽回棹。草堂极潇洒，水竹多幽深。主人有好怀，展席俯清吟。时花弄芳姿，好鸟啭佳音。薰风泛丛兰，飘飖涤烦襟。二子双玉立，劝我酒重斟。适意岂在酒，我病况靡任。人生合并难，晤语惬素心。数觞已陶然，一笑忘古今。密雨渐细微，流云散清霁。斜阳漏微明，返照在水澨。晚晴人意佳，起步行绕砌。话言杂桑麻，朴野有真意。我性本丘壑，早已厌尘事。泷冈有宅兆，桑梓情所系。何当乞身归，与子结邻？。千林暝色起，日落西山坳。牛羊时下来，归鸦恋其巢。兴尽复言旋，短棹风飘飘。犬吠丛薄间，渔火明江郊。星月澹微茫，煜然吐林梢。喧喧市声近，扰扰物役劳。我生本无期，一笑乐亦聊。但能无拘牵，何地非逍遥。
雨中过颜东郊五首·其一
作者：孙承恩
朝代：明

阴霾幕四野，密雨纷如丝。扁舟何所适，野人有深期。我兴良自佳，仆夫苦淋漓。壶觞杂饤饾，草草随所携。同行二三子，聊与斟酌之。乐事苦不全，夙言每乖暌。有怀渺难招，怅然起遐思。
雨中过颜东郊五首·其三
作者：孙承恩
朝代：明

草堂极潇洒，水竹多幽深。主人有好怀，展席俯清吟。时花弄芳姿，好鸟啭佳音。薰风泛丛兰，飘飖涤烦襟。二子双玉立，劝我酒重斟。适意岂在酒，我病况靡任。人生合并难，晤语惬素心。数觞已陶然，一笑忘古今。
雨中过颜东郊五首·其二
作者：孙承恩
朝代：明

扁舟荡双楫，溪涧穿窈窕。雨行良不恶，况得所历妙。依依墟里烟，落落展遐眺。冥濛云树昏，荏苒风竹掉。高桑布谷鸣，远渚鹳鹤叫。时惟农事急，蓑笠逮翁媪。小桥曲通村，竹所期遥造。不似山阴翁，匆匆遽回棹。
雨中过颜东郊五首·其五
作者：孙承恩
朝代：明

千林暝色起，日落西山坳。牛羊时下来，归鸦恋其巢。兴尽复言旋，短棹风飘飘。犬吠丛薄间，渔火明江郊。星月澹微茫，煜然吐林梢。喧喧市声近，扰扰物役劳。我生本无期，一笑乐亦聊。但能无拘牵，何地非逍遥。
雨中过颜东郊五首·其四
作者：孙承恩
朝代：明

密雨渐细微，流云散清霁。斜阳漏微明，返照在水澨。晚晴人意佳，起步行绕砌。话言杂桑麻，朴野有真意。我性本丘壑，早已厌尘事。泷冈有宅兆，桑梓情所系。何当乞身归，与子结邻？。
雨中过颜东郊五首·其四
作者：孙承恩
朝代：明
体裁：古风

密雨渐细微，流云散清霁。斜阳漏微明，返照在水澨。晚晴人意佳，起步行绕砌。话言杂桑麻，朴野有真意。我性本丘壑，早已厌尘事。泷冈有宅兆，桑梓情所系。何当乞身归，与子结邻�。
雨后步园中
作者：孙承恩
朝代：明

滂沱鸣中宵，清朝散微旭。黑云叆而䨴，雨意犹未足。小园偶信步，襟抱豁烦燠。濯我畦中蔬，薿薿净如沐。平原独鹤下，浅渚群凫浴。天风动疏篁，铿戛万绿玉。端居览众妙，幽赏惬心目。孤吟无与酬，长啸振林木。
雨后种竹
作者：孙承恩
朝代：明

带雨移从远寺来，自携钱镈破苍苔。直须旧土连云起，更记南枝向日栽。风动只愁龙化去，月明应有凤飞回。莫嫌生意萧疏甚，会见深深一径开。
雨后过友人别业
作者：孙承恩
朝代：明

雨过郊原净，幽居惬老夫。弄晴花欲语，得意鸟频呼。风柳千丝袅，烟莎一望铺。欲过故人话，须挈杖头壶。
雨后邀友人
作者：孙承恩
朝代：明

寂寞孙康宅，幽怀若与论。昨宵时雨过，今日绿阴屯。傍槛先铺簟，临流重洗尊。即看能枉驾，候子立柴门。
雨止
作者：孙承恩
朝代：明

稍稍风生树，疏疏雨散痕。清溪明素练，斜日烂赪盆。粉蝶过吟幔，沙鸡舞竹根。幽寻何可已，拟一过前村。
雨益甚再咏
作者：孙承恩
朝代：明

淅沥无时歇，俄惊忽沛然。疾奔横迥野，密洒暗长川。槛水看将溢，茅堂惧欲穿。苍茫浑不解，默默向穹玄。
雪望
作者：孙承恩
朝代：明

密密复皑皑，玄阴郁不开。雨凝飘渐积，风急去仍回。欲把羲娥吊，还将混沌猜。谁欤蓑笠者，沽酒过桥来。
韩峰诗赠沈侍御
作者：孙承恩
朝代：明

白下长干路窈深，乱云堆里拱嵚岑。朝耕暮读藏修地，春雨秋霜感慕心。势接钟山连岱岳，气蒸云雾作商霖。名贤德泽遗芳在，千古昌黎可重寻。
韶阳
作者：孙承恩
朝代：明

淩江一超忽，日觉眼界新。莽苍村落稀，青山多白云。行行过韶阳，蛮语渐不真。衣服中土异，竹帻革可纫。暄然秋冬交，气候如深春。人行青霭中，鸟啼榕树阴。韶乐久不作，凤鸟亦不闻。吊古空踌蹰，前山已斜曛。
顷读山谷诗有感作十绝句既又念达人委命志士固穷必潦倒自废出无聊语则几不智矣故复反之十绝以自慰解
作者：孙承恩
朝代：明

一岁无常春，一日不常早。人生会当然，岂得永不老。桃李多艳姿，松柏有劲质。君看烈士肠，宁羡儿女色。焚香坐蒲团，神定心更逸。坡翁有嘉言，一日便两日。翩翩何翩翩，对景亦酣畅。恨不如蝶蜂，飞在花枝上。长日澹无事，晴窗独披卷。幸窥古人心，胜接古人面。无谄志自伸，寡慕心乃宽。有酒复有书，适矣能不欢。披襟当明月，拂轸弹清风。于兹更弗怡，何处是欢悰。男儿贵成名，千载犹特立。摧颓一无长，百岁但一日。幽花明曲栏，流莺在高树。解襟且衔杯，一扫俗尘去。日月常照耀，天地自崇深。何哉儿女愁，得上烈士心。
顷读山谷诗有感作十绝句既又念达人委命志士固穷必潦倒自废出无聊语则几不智矣故复反之十绝以自慰解·其一
作者：孙承恩
朝代：明

一岁无常春，一日不常早。人生会当然，岂得永不老。
顷读山谷诗有感作十绝句既又念达人委命志士固穷必潦倒自废出无聊语则几不智矣故复反之十绝以自慰解·其七
作者：孙承恩
朝代：明

披襟当明月，拂轸弹清风。于兹更弗怡，何处是欢悰。
顷读山谷诗有感作十绝句既又念达人委命志士固穷必潦倒自废出无聊语则几不智矣故复反之十绝以自慰解·其三
作者：孙承恩
朝代：明

焚香坐蒲团，神定心更逸。坡翁有嘉言，一日便两日。
顷读山谷诗有感作十绝句既又念达人委命志士固穷必潦倒自废出无聊语则几不智矣故复反之十绝以自慰解·其九
作者：孙承恩
朝代：明

幽花明曲栏，流莺在高树。解襟且衔杯，一扫俗尘去。
顷读山谷诗有感作十绝句既又念达人委命志士固穷必潦倒自废出无聊语则几不智矣故复反之十绝以自慰解·其二
作者：孙承恩
朝代：明

桃李多艳姿，松柏有劲质。君看烈士肠，宁羡儿女色。
顷读山谷诗有感作十绝句既又念达人委命志士固穷必潦倒自废出无聊语则几不智矣故复反之十绝以自慰解·其五
作者：孙承恩
朝代：明

长日澹无事，晴窗独披卷。幸窥古人心，胜接古人面。
顷读山谷诗有感作十绝句既又念达人委命志士固穷必潦倒自废出无聊语则几不智矣故复反之十绝以自慰解·其八
作者：孙承恩
朝代：明

男儿贵成名，千载犹特立。摧颓一无长，百岁但一日。
顷读山谷诗有感作十绝句既又念达人委命志士固穷必潦倒自废出无聊语则几不智矣故复反之十绝以自慰解·其六
作者：孙承恩
朝代：明

无谄志自伸，寡慕心乃宽。有酒复有书，适矣能不欢。
顷读山谷诗有感作十绝句既又念达人委命志士固穷必潦倒自废出无聊语则几不智矣故复反之十绝以自慰解·其十
作者：孙承恩
朝代：明

日月常照耀，天地自崇深。何哉儿女愁，得上烈士心。
顷读山谷诗有感作十绝句既又念达人委命志士固穷必潦倒自废出无聊语则几不智矣故复反之十绝以自慰解·其四
作者：孙承恩
朝代：明

翩翩何翩翩，对景亦酣畅。恨不如蝶蜂，飞在花枝上。
顾静虚求录旧作
作者：孙承恩
朝代：明

抱病一秋情索寞，笔砚诗篇久零落。顾子爱我情不薄，为出此卷书旧作。倒箧出笥费搜检，漫录数篇谢勤确。下笔欹倾觉生涩，掩卷沉吟砚频涸。迂疏半是野人语，放浪潦倒畴予若。顾子兹事爱成癖，辞翰每问名人索。东江三汀并绝妙，两雄相当靡勍弱。顾我曹滕厕齐鲁，君也误爱予惭怍。美玉明珠问顽璞，慎勿并视彰秽恶。
题七星岩
作者：孙承恩
朝代：明

北斗星精堕平壤，融结胚浑竞森爽。神镌鬼凿拟营搆，窈窕谽谺更虚敞。元气润湿烟霞重，白日惨澹含悲风。异胜时应集仙侣，幽深更讶蟠蛟龙。苍翠缘崖藓浮缬，题刻前朝半明灭。不愁阴森侵骨肌，抱枕期来卧云月。
题二色牡丹画
作者：孙承恩
朝代：明

妖白猩红异澹浓，沉香亭北倚东风。争妍欲贾三郎宠，韩虢梳妆各自工。
题仙岩
作者：孙承恩
朝代：明

峭壁开青嶂，幽居锁翠微。玄猿将子挂，苍隼引雏飞。神斧曾经凿，仙人杳不归。惟馀一片月，终古自依依。
题便面三首
作者：孙承恩
朝代：明

湿云狼籍水悠悠，茅屋人家竹树幽。野鸟不知缘底急，飞先渔艇过溪头。乞得君王小镜湖，扁舟同载只奚奴。年来自信机心绝，底事惊开水面凫。四山屏立水微茫，恰与三人共一航。惆怅鸱夷呼不起，自敲渔榜答沧浪。
题便面三首·其一
作者：孙承恩
朝代：明

湿云狼籍水悠悠，茅屋人家竹树幽。野鸟不知缘底急，飞先渔艇过溪头。
题便面三首·其三
作者：孙承恩
朝代：明

四山屏立水微茫，恰与三人共一航。惆怅鸱夷呼不起，自敲渔榜答沧浪。
题便面三首·其二
作者：孙承恩
朝代：明

乞得君王小镜湖，扁舟同载只奚奴。年来自信机心绝，底事惊开水面凫。
题便面二首
作者：孙承恩
朝代：明

寂历青山晚，悠然似古春。溪云生白石，茅屋断红尘。岚重浑疑雨，山深不遇人。秪应桥下水，照见白纶巾。脱屣浮云远，幽居赋考槃。秋衣裁薜荔，长佩缬芝兰。白日吟边过，青山天际看。松风惊谡谡，吹我切云冠。
题便面二首
作者：孙承恩
朝代：明

秋气日已佳，野色清且虚。小亭尘不到，读尽人间书。雨过群山开，清风来树顶。妙趣知者谁，默坐发深省。
题便面二首·其一
作者：孙承恩
朝代：明

寂历青山晚，悠然似古春。溪云生白石，茅屋断红尘。岚重浑疑雨，山深不遇人。秪应桥下水，照见白纶巾。
题便面二首·其一
作者：孙承恩
朝代：明

秋气日已佳，野色清且虚。小亭尘不到，读尽人间书。
题便面二首·其二
作者：孙承恩
朝代：明

脱屣浮云远，幽居赋考槃。秋衣裁薜荔，长佩缬芝兰。白日吟边过，青山天际看。松风惊谡谡，吹我切云冠。
题便面二首·其二
作者：孙承恩
朝代：明

雨过群山开，清风来树顶。妙趣知者谁，默坐发深省。
题便面次顾东江韵二首
作者：孙承恩
朝代：明

幽人结屋江之湄，占断清风无少时。何日扁舟成独造，为君重和考槃诗。舣棹和风江竹湄，晚潮作雨欲来时。白云堆里看山坐，何处乾坤不属诗。
题便面次顾东江韵二首·其一
作者：孙承恩
朝代：明

幽人结屋江之湄，占断清风无少时。何日扁舟成独造，为君重和考槃诗。
题便面次顾东江韵二首·其二
作者：孙承恩
朝代：明

舣棹和风江竹湄，晚潮作雨欲来时。白云堆里看山坐，何处乾坤不属诗。
题公子醉归图
作者：孙承恩
朝代：明

长安道上秋日晴，城头月出人不行，雕鞍宝马曼胡缨。贵游诸郎总豪俊，锦衣绣带争鲜明。归来似是较猎馀，醉酣酩酊态度舒，垂鞭缓辔无疾驱。武夫健卒前执殳，牵黄臂苍左右趋。兰房盼倚如花姝，银缸照耀红？毹。弹丝品竹吹笙竽，争妍竞丽为主娱。甲第高门竞华侈，快意平生惟有是。少长宁知稼穑艰，岁月都忘老将至。人生几何同泡沤，从渠富贵死即休。石崇漫遗金谷恨，邓通空负铜山羞。若教声名等灭没，西山饿夫实痴物。
题公子醉归图
作者：孙承恩
朝代：明
体裁：古风

长安道上秋日晴，城头月出人不行，雕鞍宝马曼胡缨。贵游诸郎总豪俊，锦衣绣带争鲜明。归来似是较猎馀，醉酣酩酊态度舒，垂鞭缓辔无疾驱。武夫健卒前执殳，牵黄臂苍左右趋。兰房盼倚如花姝，银缸照耀红�毹。弹丝品竹吹笙竽，争妍竞丽为主娱。甲第高门竞华侈，快意平生惟有是。少长宁知稼穑艰，岁月都忘老将至。人生几何同泡沤，从渠富贵死即休。石崇漫遗金谷恨，邓通空负铜山羞。若教声名等灭没，西山饿夫实痴物。
题北溪耕读卷
作者：孙承恩
朝代：明

卜筑清溪上，衡门枕稻区。桑麻深绕屋，烟水绿平渠。倚杖歌黄鹄，呼儿具小车。石林堪晚对，随意阅残书。
题华山图寿杨邃翁
作者：孙承恩
朝代：明

噫嘘嘻，华山之高五千仞兮，峥嵘突兀摩苍穹。浑沌融结自太古，平地崛起开鸿濛。擎天屹一柱，倚日排三峰。神劖鬼凿何玲珑，自天堕下青芙蓉。丹崖翠壁竞森竦，洞穴渗澹生雷风。气吞衡岱如相雄，俯视众镇真丛丛。金精运元化，橐籥多神功。磅礴蜿蜒孕灵秀，生贤亦与嵩山同。石淙先生王佐姿，手握经济藏珠玑。降生实与申甫类，漫诧应昴并骑箕。生于滇南长湖南，江南有公亦增辉。我公固非一国士，三南要为天下奇。忆从髫年膺剡荐，云间鸑鷟人间见。夜月观书白玉堂，春风献赋黄金殿。摛毫挥帝制，云汉分天章。公于尔时欧与苏，金薤玉露垂琳琅。名藩寄旬宣，菁莪育多士。公于尔时程与朱，正学千年赖增气。南北容台掌帝祠，人谓我公夔与夷。昭回制作等前古，礼明乐备崇丕基。玉塞宣威雄屏翰，人谓我公韩与范。小试胸中十万兵，要以鞭笞折骄悍。西府尊严统六师，典司邦政专戎机。公也曾居毕公任，坐令万国嬉清时。柱石明堂位元宰，一德忠贞笃亮采。公今方作商阿衡，表正百官均四海。公生本自岳降神，盛大又与山同尊。诗家比兴窃取义，颂公还拟山嶙峋。乾坤有乔岳，宇宙有耆硕。我公未许寻常肩，兹山宁与他山匹。君不见山之气兮束郁喷泄无由平，散为灵光接太清。我公盛大出必异，剩有如前事业昭休声。为流分九河，为雨遍八极。我公忠勚在三朝，？蠕肖翘沾德泽。云霞结紫盖，草木含春荣。我公文章本天赋，呈祥吐瑞扬华英。窈窕中空洞，可望不可测。公量亦宜然，容受靡有择。巉岩倚绝壁，可仰不可援。公操固如斯，特立谁能干。盘据中天压后土，运为之功了无睹。镇定天下泯声色，公有阴功亦谁数。华山之高兮公实与陪，生绢一幅开崔嵬。山耶公耶两莫辨，但见浑朴老气横绝直上连三台。天眷英贤宜寿耇，海宇黎民正翘首。区区颂祷吾能言，惟愿公与兹山兮百年千载同长久。
题华山图寿杨邃翁
作者：孙承恩
朝代：明
体裁：古风

噫嘘嘻，华山之高五千仞兮，峥嵘突兀摩苍穹。浑沌融结自太古，平地崛起开鸿濛。擎天屹一柱，倚日排三峰。神劖鬼凿何玲珑，自天堕下青芙蓉。丹崖翠壁竞森竦，洞穴渗澹生雷风。气吞衡岱如相雄，俯视众镇真丛丛。金精运元化，橐籥多神功。磅礴蜿蜒孕灵秀，生贤亦与嵩山同。石淙先生王佐姿，手握经济藏珠玑。降生实与申甫类，漫诧应昴并骑箕。生于滇南长湖南，江南有公亦增辉。我公固非一国士，三南要为天下奇。忆从髫年膺剡荐，云间鸑鷟人间见。夜月观书白玉堂，春风献赋黄金殿。摛毫挥帝制，云汉分天章。公于尔时欧与苏，金薤玉露垂琳琅。名藩寄旬宣，菁莪育多士。公于尔时程与朱，正学千年赖增气。南北容台掌帝祠，人谓我公夔与夷。昭回制作等前古，礼明乐备崇丕基。玉塞宣威雄屏翰，人谓我公韩与范。小试胸中十万兵，要以鞭笞折骄悍。西府尊严统六师，典司邦政专戎机。公也曾居毕公任，坐令万国嬉清时。柱石明堂位元宰，一德忠贞笃亮采。公今方作商阿衡，表正百官均四海。公生本自岳降神，盛大又与山同尊。诗家比兴窃取义，颂公还拟山嶙峋。乾坤有乔岳，宇宙有耆硕。我公未许寻常肩，兹山宁与他山匹。君不见山之气兮束郁喷泄无由平，散为灵光接太清。我公盛大出必异，剩有如前事业昭休声。为流分九河，为雨遍八极。我公忠勚在三朝，�蠕肖翘沾德泽。云霞结紫盖，草木含春荣。我公文章本天赋，呈祥吐瑞扬华英。窈窕中空洞，可望不可测。公量亦宜然，容受靡有择。巉岩倚绝壁，可仰不可援。公操固如斯，特立谁能干。盘据中天压后土，运为之功了无睹。镇定天下泯声色，公有阴功亦谁数。华山之高兮公实与陪，生绢一幅开崔嵬。山耶公耶两莫辨，但见浑朴老气横绝直上连三台。天眷英贤宜寿耇，海宇黎民正翘首。区区颂祷吾能言，惟愿公与兹山兮百年千载同长久。
题吴学士先生白楼三首
作者：孙承恩
朝代：明

广寒境界不容缁，纯垩全无綵绘施。雪霁偏宜苏子兴，月明还咏庾公诗。清虚自是无尘地，质朴元同太素时。千古羲经敦白贲，谁云独许漆园知。心远何妨近市廛，直于太古溯先天。至文亦自元从质，大雅谁教独尚玄。外扰不令纷俗虑，内观无自染尘缘。东溟月上西窗白，正是先生稳坐禅。层楼新构五云边，古朴无华质自全。混沌别开非色界，虚明即是小壶天。入帘柳絮浑无迹，拂栋梨花失故妍。可是玉堂清绝甚，夜深风露独凄然。
题吴学士先生白楼三首·其一
作者：孙承恩
朝代：明

广寒境界不容缁，纯垩全无綵绘施。雪霁偏宜苏子兴，月明还咏庾公诗。清虚自是无尘地，质朴元同太素时。千古羲经敦白贲，谁云独许漆园知。
题吴学士先生白楼三首·其三
作者：孙承恩
朝代：明

层楼新构五云边，古朴无华质自全。混沌别开非色界，虚明即是小壶天。入帘柳絮浑无迹，拂栋梨花失故妍。可是玉堂清绝甚，夜深风露独凄然。
题吴学士先生白楼三首·其二
作者：孙承恩
朝代：明

心远何妨近市廛，直于太古溯先天。至文亦自元从质，大雅谁教独尚玄。外扰不令纷俗虑，内观无自染尘缘。东溟月上西窗白，正是先生稳坐禅。
题墨竹
作者：孙承恩
朝代：明

嶰谷春深候，新梢落粉香。鹧鸪烟雨里，潇洒墨云凉。
题大司空鹤山李公完名卷
作者：孙承恩
朝代：明

造物靳全名，君子慎晚节。颠冥利欲途，出处多玷缺。我观鹤山翁，行志亦已决。当其直道时，奸党共媒孽。矫矫节乃见，知几保明哲。其于视爵禄，何啻吹一吷。皇心悯忠直，天语极谆切。完名两大字，星日共昭揭。云卧阅寒暑，甘心采薇蕨。徵书复来朝，八座扬茂烈。极知高世志，梦想故山月。我怀仲山父，兹义久断绝。俯仰千古情，临风且嚅嗫。
题寿星
作者：孙承恩
朝代：明

一杖扶元化，乾坤自始终。本来无面目，偶落此图中。
题小景画册十首
作者：孙承恩
朝代：明

拉伴事幽寻，古洞共探历。马蹄相追随，岚气袭衣湿。有石倚空旷，拔地何巉然。缓带一瞻眺，兴落飞云边。暧暧夕阳沉，林壑倏已暝。樵牧各归来，银蟾上松顶。乱石倚巉岩，山径故崎岖。肩舆度前冈，松风吹我衣。浮图屹亭亭，乘暇一俯仰。忽然风雨来，檐铃一齐响。濯足复濯足，还以洗我心。浩歌沧浪吟，千古有馀音。蹇驴驼一老，行行过松径。寻诗应几章，寒露滴衣冷。旭日上曈昽，何人有瞻拜。我爱阳德升，万古永不晦。澄湖浸云天，有亭湖之涘。凭栏发清啸，鱼龙或惊起。山深无尘俗，山翁嗜玄虚。解琴时一鼓，引出溪中鱼。
题小景画册十首·其一
作者：孙承恩
朝代：明

拉伴事幽寻，古洞共探历。马蹄相追随，岚气袭衣湿。
题小景画册十首·其七
作者：孙承恩
朝代：明

蹇驴驼一老，行行过松径。寻诗应几章，寒露滴衣冷。
题小景画册十首·其三
作者：孙承恩
朝代：明

暧暧夕阳沉，林壑倏已暝。樵牧各归来，银蟾上松顶。
题小景画册十首·其九
作者：孙承恩
朝代：明

澄湖浸云天，有亭湖之涘。凭栏发清啸，鱼龙或惊起。
题小景画册十首·其二
作者：孙承恩
朝代：明

有石倚空旷，拔地何巉然。缓带一瞻眺，兴落飞云边。
题小景画册十首·其五
作者：孙承恩
朝代：明

浮图屹亭亭，乘暇一俯仰。忽然风雨来，檐铃一齐响。
题小景画册十首·其八
作者：孙承恩
朝代：明

旭日上曈昽，何人有瞻拜。我爱阳德升，万古永不晦。
题小景画册十首·其六
作者：孙承恩
朝代：明

濯足复濯足，还以洗我心。浩歌沧浪吟，千古有馀音。
题小景画册十首·其十
作者：孙承恩
朝代：明

山深无尘俗，山翁嗜玄虚。解琴时一鼓，引出溪中鱼。
题小景画册十首·其四
作者：孙承恩
朝代：明

乱石倚巉岩，山径故崎岖。肩舆度前冈，松风吹我衣。
题小画
作者：孙承恩
朝代：明

江头冻云宿不捲，薄暝寒雾迷前津。草阁瀹茗坐无夜，恐有扁舟乘兴人。
题小画六首
作者：孙承恩
朝代：明

林壑起凉籁，空翠洒飞雨。坐此山中秋，忘却世间暑。暮霭忽苍然，前山日将落。扁舟早归来，湖上风色恶。峭壁插青障，浮云涌雪涛。悠然对终日，兴与云山高。朝伐木丁丁，暮伐木丁丁。一担归去晚，带月煮参苓。宇宙本无涯，浮生良可嗟。憧憧亦何事，吾正读南华。芳洲多菰蒲，水深生烟雾。渔舟乱鸣榔，惊起沙头鹭。
题小画六首·其一
作者：孙承恩
朝代：明

林壑起凉籁，空翠洒飞雨。坐此山中秋，忘却世间暑。
题小画六首·其三
作者：孙承恩
朝代：明

峭壁插青障，浮云涌雪涛。悠然对终日，兴与云山高。
题小画六首·其二
作者：孙承恩
朝代：明

暮霭忽苍然，前山日将落。扁舟早归来，湖上风色恶。
题小画六首·其五
作者：孙承恩
朝代：明

宇宙本无涯，浮生良可嗟。憧憧亦何事，吾正读南华。
题小画六首·其六
作者：孙承恩
朝代：明

芳洲多菰蒲，水深生烟雾。渔舟乱鸣榔，惊起沙头鹭。
题小画六首·其四
作者：孙承恩
朝代：明

朝伐木丁丁，暮伐木丁丁。一担归去晚，带月煮参苓。
题小画雪景
作者：孙承恩
朝代：明

朝来积雪欲没胫，冲寒特特樵前林。东邻措大酒初熟，待尔煮鱼茅屋深。
题屏障
作者：孙承恩
朝代：明

团团碧树遮宫墙，老梅吹香春昼长。锦屏三面围绣床，中间独踞长髯郎。乌纱峨峨姣服芳，指顾意态何徜徉。莺莺燕燕侍两傍，八姝妍丽非寻常。明眸皓齿云鬓光，便儇绰约宛清扬。迎风娇立垂轻纕，行行环佩摇鸣珰。龙脑入缕生暖香，馀寒犹试罗衣裳。争妍竞媚誇新妆，承颜贾宠未肯降。粉香丛作温柔乡，欢娱镇日心始偿。生平事业成亡羊，共言此乐殊未央。此乐殊未央，岂知浮世多沧桑。古今頫仰炊黄粱，百年忧乐都两亡。当时盛丽今渺茫，漫言遗迹存缥缃。翰林先生铁石肠，因观此图长慨慷。靡曼自昔招不祥，养心寡欲圣所臧，不独有国惩淫荒。
题崔少卿八咏卷
作者：孙承恩
朝代：明

谁将曲江春，移置君家圃。先公有遗泽，勉旃期接武。乔柯挺苍玉，繁英簇红裀。喧寂各有时，莫嫌不逢春。秋菊有佳色，浥露何鲜新。我思彭泽翁，清风古犹今。此君亦可人，真姿傲霜雪。比德匪玩物，相看敦晚节。壁立古铁色，巉巉我独拜。乾坤钟英灵，千古镇长在。空明比中扃，有本何源源。兰亭脩禊事，邈矣羲之贤。窈窕徂徕阴，阅此胎仙舞。千载鲍明远，莫信司空侮。斜阳照石壁，寒泉浸松影。风生万籁虚，鹤唳千山静。
题崔少卿八咏卷 其八 香山寺泉亭
作者：孙承恩
朝代：明

斜阳照石壁，寒泉浸松影。风生万籁虚，鹤唳千山静。
题崔少卿八咏卷·其一
作者：孙承恩
朝代：明

谁将曲江春，移置君家圃。先公有遗泽，勉旃期接武。
题崔少卿八咏卷·其七
作者：孙承恩
朝代：明

窈窕徂徕阴，阅此胎仙舞。千载鲍明远，莫信司空侮。
题崔少卿八咏卷·其三
作者：孙承恩
朝代：明

秋菊有佳色，浥露何鲜新。我思彭泽翁，清风古犹今。
题崔少卿八咏卷·其二
作者：孙承恩
朝代：明

乔柯挺苍玉，繁英簇红裀。喧寂各有时，莫嫌不逢春。
题崔少卿八咏卷·其五
作者：孙承恩
朝代：明

壁立古铁色，巉巉我独拜。乾坤钟英灵，千古镇长在。
题崔少卿八咏卷·其六
作者：孙承恩
朝代：明

空明比中扃，有本何源源。兰亭脩禊事，邈矣羲之贤。
题崔少卿八咏卷·其四
作者：孙承恩
朝代：明

此君亦可人，真姿傲霜雪。比德匪玩物，相看敦晚节。
题张阳峰太史卷
作者：孙承恩
朝代：明

唶唶复唶唶，集我檐前鸣。严翁且至止，棨戟临门庭。两年隔天涯，瞻云每茕茕。今朝拜膝下，高堂溢欢声。翁既载欣慰，有子沐恩荣。昔著青衫别，今来锦衣迎。儿亦载欣止，承颜慰私情。昔别固康强，今来倍精明。子归亦忻忻，中庖出珍烹。僮仆亦忻忻，趋跄奉杯觥。孙枝复荣秀，兰芽睹宁馨。怡怡子父欢，天伦乐难名。相过日无虚，杂遝皆朝英。陈樽与列俎，击鼓还吹笙。人事苦难齐，此乐鲜得并。因兹感余怀，涕泪沾冠缨。
题张院使仁斋行乐像
作者：孙承恩
朝代：明

神仙风骨不易摹，兹图洵美非凡夫。仁斋张子俨肖貌，被服古雅仙之徒。张子素业岐黄书，精粗一贯无遗馀。治心缮性极玄理，土苴济人乃能事。京华声闻三十年，医功到处人争传。上保皇躬荷恩宠，致身金紫非徒然。张子行年今六十，壮容发乌未班白。不是从来调摄功，形神似此那能得。深秋云物肃以清，盘礴睥睨双眸明。似是自公值休暇，神安气定无怔营。以术寿人已亦寿，况有阴功获天祐。异人名世代不无，我当补传仓公后。
题新建李白祠
作者：孙承恩
朝代：明

李唐开元全盛日，文化昭宣异人出。夫君自是长庚精，炯炯堕地群伦惊。胸罗珠玑烂星斗，笔锋造化驱雷霆。金銮召见至尊喜，赋诗挥毫疾风雨。声华气岸压朝绅，妾视真妃奴力士。尘世龌龊不可留，骑鲸复去昆崙丘。朅来宇宙成千秋，一朝还作荆襄游。荆襄之堧兰江上，山纡水环景清旷。此时突兀开新祠，万古诗豪揭高榜。地因人胜古则然，从此兰江重穹壤。
题杂画册
作者：孙承恩
朝代：明

乾坤有此亭，澹寂似太古。我欲往从之，江空渺难度。春雨晚冥冥，烟梢洗更清。鲛人过淇澳，拾得凤凰翎。脉脉凝清露，芳姿湿更匀。凭谁持快剪，溪上剪红云。落日陂塘静，秋风倚败荷。平生急难意，回首欲如何。烟柳碧毵毵，泥融燕子酣。断肠春色好，无处似江南。
题杂画册·其一
作者：孙承恩
朝代：明

乾坤有此亭，澹寂似太古。我欲往从之，江空渺难度。
题杂画册·其三
作者：孙承恩
朝代：明

脉脉凝清露，芳姿湿更匀。凭谁持快剪，溪上剪红云。
题杂画册·其二
作者：孙承恩
朝代：明

春雨晚冥冥，烟梢洗更清。鲛人过淇澳，拾得凤凰翎。
题杂画册·其五
作者：孙承恩
朝代：明

烟柳碧毵毵，泥融燕子酣。断肠春色好，无处似江南。
题杂画册·其四
作者：孙承恩
朝代：明

落日陂塘静，秋风倚败荷。平生急难意，回首欲如何。
题杂画册叶八首
作者：孙承恩
朝代：明

白露横江面，凉飙起林樾。孤唱无与酬，垂纶钓明月。清夜不能寐，独酌松树下。风吹头上巾，月落手中斝。寂寥春山空，静坐消万虑。搔首望青天，白云自来去。云出山顶合，云归洞口封。地深人不到，白日下双龙。月出大江口，乾坤一钓船。洞箫声起处，惊醒老龙眠。习静山中处，孤吟绝往还。晓烟收尽处，坐见隔江山。膴膴川原合，依依桑柘疏。柳汀与花坞，好是辋川居。山头出白云，瀑布洒飞雨。可人期不来，目断潇湘浦。
题杂画册叶八首·其一
作者：孙承恩
朝代：明

白露横江面，凉飙起林樾。孤唱无与酬，垂纶钓明月。
题杂画册叶八首·其七
作者：孙承恩
朝代：明

膴膴川原合，依依桑柘疏。柳汀与花坞，好是辋川居。
题杂画册叶八首·其三
作者：孙承恩
朝代：明

寂寥春山空，静坐消万虑。搔首望青天，白云自来去。
题杂画册叶八首·其二
作者：孙承恩
朝代：明

清夜不能寐，独酌松树下。风吹头上巾，月落手中斝。
题杂画册叶八首·其五
作者：孙承恩
朝代：明

月出大江口，乾坤一钓船。洞箫声起处，惊醒老龙眠。
题杂画册叶八首·其八
作者：孙承恩
朝代：明

山头出白云，瀑布洒飞雨。可人期不来，目断潇湘浦。
题杂画册叶八首·其六
作者：孙承恩
朝代：明

习静山中处，孤吟绝往还。晓烟收尽处，坐见隔江山。
题杂画册叶八首·其四
作者：孙承恩
朝代：明

云出山顶合，云归洞口封。地深人不到，白日下双龙。
题李锦衣画
作者：孙承恩
朝代：明

斜日东风细柳营，薄寒初试越罗轻。太平时世无征战，独立辕门听早莺。
题村居图
作者：孙承恩
朝代：明

村居有图谁所写，丁子画师玉川者。玉川作画笔格奇，颇爱斯图古而雅。数间茅屋依山前，槎牙老树摇苍烟。秋风萧萧日惨澹，草木黄落无暄妍。山石磊砢叠垣堵，薜萝蔓延入庭户。柴门白昼鸡犬静，更少公家索租赋。村中之人不出村，年年力农甘苦辛。不愿囊中富金玉，只从屋底长儿孙。此时前林山雨集，溪头阴阴水云湿。大郎拾穗当阶翻，老妪妆衣溯风立。行人堤上冲冥濛，蓑笠归来惟老翁。草泥深深牛叱叱，半肩湿楚相追从。鹁鸠声中日将旰，新妇厨头已炊爨。牛归作劳有新刍，人行苦饥饱吃饭。屋角稻堆如屋齐，明年且喜无啼饥。羡渠更有可喜事，小犊春来堪负犁。我闻近时催科亦良苦，失业往往离乡土。有屋有牛如此稀，知是州司好官府。张子磊落廊庙珍，念兹民事慎意真。示我斯图俾有述，发挥风雅惭非人。我亦田家海东住，几日对此心神聚。安得更呼玉川老，图写豳风献当宁。
题松月卷
作者：孙承恩
朝代：明

幽斋淡清夜，长空敛浮烟。素娥从何来，宛宛落我前。髯翁矫而立，顾影如矜妍。相看本无期，忘形更忘言。为招山中相，再酌骑鲸仙。悠然对终夕，不知清漏传。
题画
作者：孙承恩
朝代：明

木落天空水作秋，怀人离思正悠悠。閒来携取君山笛，吹出乾坤万古愁。
题画为许松皋赋四首
作者：孙承恩
朝代：明

烟柳绿毵毵，桃红着雨酣。春风迟步屐，幽意满江南。空山夜寂阒，萝月挂岩头。凭栏发清啸，松风吹满楼。落日沉大堤，湖上归舟少。遥遥望村居，浩歌水云渺。空山岁云暮，寒雪积深谷。中有避世人，长镵斲黄独。
题画为许松皋赋四首·其一
作者：孙承恩
朝代：明

烟柳绿毵毵，桃红着雨酣。春风迟步屐，幽意满江南。
题画为许松皋赋四首·其三
作者：孙承恩
朝代：明

落日沉大堤，湖上归舟少。遥遥望村居，浩歌水云渺。
题画为许松皋赋四首·其二
作者：孙承恩
朝代：明

空山夜寂阒，萝月挂岩头。凭栏发清啸，松风吹满楼。
题画为许松皋赋四首·其四
作者：孙承恩
朝代：明

空山岁云暮，寒雪积深谷。中有避世人，长镵斲黄独。
题画二首
作者：孙承恩
朝代：明

杨柳烟横谷口，桃花水涨溪头。有客寻真无路，满地白云自流。碧山四围无路，岩头瀑布长鸣。半点红尘不到，中有高人耦耕。
题画二首·其一
作者：孙承恩
朝代：明

杨柳烟横谷口，桃花水涨溪头。有客寻真无路，满地白云自流。
题画二首·其二
作者：孙承恩
朝代：明

碧山四围无路，岩头瀑布长鸣。半点红尘不到，中有高人耦耕。
题画兰棘
作者：孙承恩
朝代：明

美人羞自献，空谷抱幽贞。翛然绝尘俗，谁结岁寒盟。荆棘岂不茂，眷焉昧平生。徘徊日将晚，慨矣思灵均。
题画册
作者：孙承恩
朝代：明

青山矗矗水舒舒，想见郊原霁雨初。绝似三高亭上望，人家依约树枝疏。青山涧底结阴阴，老大还无用世心。张洞西边煮茶灶，山灵虚闭白云深。
题画册·其一
作者：孙承恩
朝代：明

青山矗矗水舒舒，想见郊原霁雨初。绝似三高亭上望，人家依约树枝疏。
题画册·其二
作者：孙承恩
朝代：明

青山涧底结阴阴，老大还无用世心。张洞西边煮茶灶，山灵虚闭白云深。
题画册一十二首
作者：孙承恩
朝代：明

朔雪暗郊原，溪桥行彳亍。不闻鸟雀喧，惟听折松竹。长松落空翠，风至起箫笙。道人无别事，终日诵黄庭。仙境非人世，云山终古青。夜来春雨足，斲得松根苓。落日策蹇驴，西风吹葛衣。征鸿起江渚，一一背人飞。寒雪断人踪，千山无鸟声。扁舟欲何适，莫是剡溪行。罨画溪山似，扁舟出柳阴。水风浮淡爽，凉月照虚襟。尘世无閒人，青山有剩地。相对不言语，祗话山中事。山浮草阁幽，竹影落清泚。爱此潺潺声，尘襟净如洗。碧树障红尘，山亭多白云。清谈欣有伴，送酒可无人。山深秋气佳，衡门锁虚寂。扁舟载酒过，时有问奇客。茆屋依山构，沿村路不遥。酒旗标野店，有客过溪桥。云里古寺深，寒威凛毛发。蹇驴踏山径，不惮溪桥滑。
题画册一十二首·其一
作者：孙承恩
朝代：明

朔雪暗郊原，溪桥行彳亍。不闻鸟雀喧，惟听折松竹。
题画册一十二首·其七
作者：孙承恩
朝代：明

尘世无閒人，青山有剩地。相对不言语，祗话山中事。
题画册一十二首·其三
作者：孙承恩
朝代：明

仙境非人世，云山终古青。夜来春雨足，斲得松根苓。
题画册一十二首·其九
作者：孙承恩
朝代：明

碧树障红尘，山亭多白云。清谈欣有伴，送酒可无人。
题画册一十二首·其二
作者：孙承恩
朝代：明

长松落空翠，风至起箫笙。道人无别事，终日诵黄庭。
题画册一十二首·其五
作者：孙承恩
朝代：明

寒雪断人踪，千山无鸟声。扁舟欲何适，莫是剡溪行。
题画册一十二首·其八
作者：孙承恩
朝代：明

山浮草阁幽，竹影落清泚。爱此潺潺声，尘襟净如洗。
题画册一十二首·其六
作者：孙承恩
朝代：明

罨画溪山似，扁舟出柳阴。水风浮淡爽，凉月照虚襟。
题画册一十二首·其十
作者：孙承恩
朝代：明

山深秋气佳，衡门锁虚寂。扁舟载酒过，时有问奇客。
题画册一十二首·其十一
作者：孙承恩
朝代：明

茆屋依山构，沿村路不遥。酒旗标野店，有客过溪桥。
题画册一十二首·其十二
作者：孙承恩
朝代：明

云里古寺深，寒威凛毛发。蹇驴踏山径，不惮溪桥滑。
题画册一十二首·其四
作者：孙承恩
朝代：明

落日策蹇驴，西风吹葛衣。征鸿起江渚，一一背人飞。
题画四首 其三 生查子
作者：孙承恩
朝代：明

江南泽国秋，野水连天净。日落渚沙明，霜老菰蒲冷。欲下复徘徊，顾侣声相应。带月渡银塘，照见双栖影。
题画四首 其四 卜算子
作者：孙承恩
朝代：明

斜日透疏林，惨惨郊原暮。猛气雄心敛莫施，郁郁如含怒。紫塞暗秋云，目断阳台路。会见拂拂抟九天，草莽空狐兔。
题画四首·秦楼月
作者：孙承恩
朝代：明

长风发。中宵莽莽吹林樾。吹林樾。疏翎整翮，思游天末。青山逸态真奇绝。九皋梦想华亭月。华亭月。一声清唳，海天空阔。桄榔云深，生来南国多珍丽。翠花金羽。反得为身累。弦管歌凝，俛嘿含幽意。秋风起。云山迢递。无计能飞去。江南泽国秋，野水连天净。日落渚沙明，霜老菰蒲冷。欲下复徘徊，顾侣声相应。带月渡银塘，照见双栖影。斜日透疏林，惨惨郊原暮。猛气雄心敛莫施，郁郁如含怒。紫塞暗秋云，目断阳台路。会见拂拂抟九天，草莽空狐兔。
题画寿李明府
作者：孙承恩
朝代：明

薛生手持画一幅，向我言称乞珠玉。鄙人卧病三月馀，为子开图醒双目。层峦叠嶂高嵯峨，翠柏苍松间修竹。白云为扉霞作屏，桂栋兰橑敞华屋。堂中主人俨冠佩，时有宾从趋僮仆。行行有客何事者，奉桃实兮牵苍鹿。不是寻幽问字人，欲向堂中赞纯福。我观此图起忻叹，子也殷勤意何属。生言李侯岳降辰，敢以区区效芹曝。侯有德政称循良，持身况复冰霜肃。古言仁者天所祐，遐祉于侯更何卜。矧侯英迈方壮年，兹意虽厚将无渎。侯才自是当大用，百里暂屈骅骝足。只今奏最趋明光，应有殊勋动当轴。丈夫得位志大行，匪为崇卑较荣辱。侯当峻陟弘厥施，勉效前修继芳躅。岁聿云暮风雪盛，行矣阳和散暄燠。诗成矫首天茫茫，极目云霄看鸿鹄。
题画水仙
作者：孙承恩
朝代：明

凌波尘袜恐非真，今古传闻解佩人。惆怅仙魂招不得，蕊珠宫里自秋春。
题画牛
作者：孙承恩
朝代：明

朝来饷农过东菑，有客持画乞我诗。人言戴嵩画牛世莫比，试观此图将无是。是何形状意态俱，逼真写物如此几。有神老牸安闲卧原野，小犊依依亦閒暇。莫非春深耕耨馀，长暑应知桔槔罢。我生自少闻吾松，人希服贾俱勤农。十室五六养此畜，乘时力作多牛功。儿孙世守若恒产，尔家我室还相通。迩来年荒民缺食，况复徵科令行急。卖牛与犊输官租，能有几家犹似昔。还客此图起长吁，我有一语君莫嗤。何当有术叱之下，给与农人负犁耙。
题画草
作者：孙承恩
朝代：明

春风一披拂，万汇呈华滋。寸草萌枯荄，各复争芳菲。大哉天地仁，发育无偏私。黄钟鼓橐籥，一元运其几。谁与为此图，毫端吐春熙。高者摇华风，下者扬芳蕤。么么彼何者，薨薨亦翾飞。分明太极意，未许夫人知。
题画鱼
作者：孙承恩
朝代：明

生绡一幅潺湲出，大鱼小鱼纷来集。大鱼昂藏如有神，鼓鬣震荡排风云。欲随飞龙破溟涨，矫首一跃天池浑。小鱼戢戢意自真，偶依队逐如相亲。至乐已闻濠上说，盈车未用詹何缗。画者亦好手，触处皆天机。试观此图大小总异态，横斜向背各各含生姿。黯黯烟雾起四壁，江风萧萧水欲立。渚蒲汀芷纷交加，不是五湖应七泽。我家茅屋湖之堧，观鱼每爱临深渊。大鱼拨刺小鱼戏，俯仰意兴何悠然。朅来几年堕尘网，回首江湖空怅望。偶观此图心为翻，逸思已落沧洲上。吾闻北溟有鱼名巨鳌，变化不测吞吐云雾兴波涛。安得骑之逐李白，挥斥八极同游遨。
题画鹰
作者：孙承恩
朝代：明

豪鹰侧目如胡儿，乘风来自西极西。回旋天地荡云壑，下视孔翠真卑栖。旭日翻江海涛汹，中有孤峰势巃嵷。独立四顾殊自矜，整翮当风更轩勇。君不见深林邃谷阻且幽，下有狐兔上鸺鹠。弹压使之不得逞，窃伏视汝如仇雠。勖哉青冥慎垂翅，此辈颛颛正潜伺。
题百鸟朝凤图
作者：孙承恩
朝代：明

吾闻羽虫三百六十凤为君，贵实以德不以文。天生神异冠众鸟，体统亦似明卑尊。边生画鸟鸟真似，大小纤浓妙俱至。人间久不观凤凰，此图信美将无是。但见威仪肃雍羽翩跹，蹈履矩度如折旋。体具众像明可识，凡羽固知难髣髴。梧冈旭日初曈昽，乃有百鸟纷来集。孔鸾备文章，采色亦璀璨。鸷鸟雄俊姿，特立伟顾盼。老鹤高亮鸥鹭清，鸿鹄远志雉介贞。其馀种类总各异，含生毓气纷纵横。或趋而承，或拱而翊。引脰戢羽无骄矜，俛仰宛如望颜色。吾闻上古有道凤出游，管领众鸟仪虞周。寻常羽毛世不乏，欲睹此凤将何由。凤鸟不出世愈下，乃独令人看图画。
题红梅二首
作者：孙承恩
朝代：明

冷艳清香自一家，冰肌谁与傅丹砂。试看标格依然在，未信人疑作杏花。姑射仙人朝玉皇，玉皇敕赐九霞觞。冰姿殢酒吹难醒，犹自风前倚绛妆。
题红梅二首·其一
作者：孙承恩
朝代：明

冷艳清香自一家，冰肌谁与傅丹砂。试看标格依然在，未信人疑作杏花。
题红梅二首·其二
作者：孙承恩
朝代：明

姑射仙人朝玉皇，玉皇敕赐九霞觞。冰姿殢酒吹难醒，犹自风前倚绛妆。
题董子元紫冈草堂
作者：孙承恩
朝代：明

沙痕海迹见崇冈，冈上幽人结草堂。浦响候潮喧枕席，门高乔木带风霜。庭阶旧识乘骢至，宅里今看表凤翔。莫怪诗书流泽远，直从汴宋溯源长。
题蟠桃图为严梅池节推寿母
作者：孙承恩
朝代：明

瀛海无垠波吐吞，神仙嵯峨奠海门。蟠桃老树屈铁根，结实如盎经千春。翩翩者谁西王母，双成飞琼俨左右。褰裳矫首望霄汉，捧桃欲为三仙寿。三仙者一南极翁，逍遥鹤驭来南东。流云拥雾乘长风，青鸾黄鹄纷相从。良工多苦心，用意下笔真。世间有此灵异境，一朝忽向图中亲。梅池严子青云彦，堂上慈亲寿弥健。丐得此图要我歌，慇勤再拜高堂献。高堂五月薰风吹，锦衣綵服膝下趋。严子爱亲纯孝无穷期，恨不真有此桃来侑长生卮。吾闻严子为政仁且明，尽心折狱多宽平。释之定国将无是，一郡六邑腾颂声。子有善政母心足，和气致祥凝百福。况是千人万人祝，母今已注长生箓。
题赤壁图
作者：孙承恩
朝代：明

空江水落江水平，绝壁嵯峨横赤城。秋高夜阒风露清，桂楫荡漾浮空明。玉堂学士峨眉英，俯仰独怀千古情。洞箫低回山月落，长歌激烈鱼龙惊。缅思人世几兴废，漫为水月评虚盈。曹刘事业久灰烬，两赋光芒辉日星。江山终古只如是，岁月期我来无停。何当载酒访遗迹，试听横江孤鹤鸣。
题酂侯主饷图
作者：孙承恩
朝代：明

嬴秦鹿走刘项争，得人者昌失者倾。汉家基图肇关内，酂侯辅之王业成。填实国家抚百姓，馈饷转输独当任。飞刍挽粟供三军，调发徵行令维紧。关中迢迢道阻长，萦纡诘曲绕羊肠。十步九折湾，百步三回冈。师行粮从星火急，羽书四驰纷猬集。大车彭彭牛驾軏，扳巉岩兮越阡陌。千轮万毂声喧豗，百夫前呼万夫随。公事有程食不暇，勤王敌忾宁辞推。陆陆续续鸦引翅，联联翩翩鼠衔尾。去者自去来者来，去去来来若流水。糇粮充轫千仓箱，士饱马腾军气扬。情见势屈敌师靡，楚歌声起悲天亡。赤龙日奋骓日蹙，手掖刘郎御黄屋。三章约在人心归，漫有鸿沟已更局。坐临九州称大君，昔日主吏今宗臣。大业固非一士力，冠代元勋谁与伦。俛仰乾坤几易世，逐鹿群雄今已矣。伊谁下笔多苦心，宛然若见当年事。石路磊砢山嶕峣，披图已觉心摇摇。假有此地复此役，孰不酸心并软足。更肯冒此捐躯劳，乃知良工郑重画此有深意，写出艰难与人视。图王创伯非偶然，具在生绡盈幅里。
题陶渊明画
作者：孙承恩
朝代：明

白日识归心，凉风吹葛巾。世行元嘉历，身是义熙民。望里停云赋，门前送酒人。绿杨深匝户，别是一家春。
题飞鸣宿食四雁图
作者：孙承恩
朝代：明

片影横拖水国凉，一声清唳水天长。衡阳梦稳无矰弋，霜老菰蒲米正香。
题马氏孝感卷三首
作者：孙承恩
朝代：明

天道谁云自杳冥，须知孝行可通灵。亲安不在医和术，只在儿心一念诚。私叩山灵百拜祈，山灵应识寸衷微。严亲老眼今无恙，笑看儿孙戏綵衣。一念真能契上天，似君笃行亦堪怜。纷纷薄俗谁无父，听我高歌孝感篇。
题马氏孝感卷三首·其一
作者：孙承恩
朝代：明

天道谁云自杳冥，须知孝行可通灵。亲安不在医和术，只在儿心一念诚。
题马氏孝感卷三首·其三
作者：孙承恩
朝代：明

一念真能契上天，似君笃行亦堪怜。纷纷薄俗谁无父，听我高歌孝感篇。
题马氏孝感卷三首·其二
作者：孙承恩
朝代：明

私叩山灵百拜祈，山灵应识寸衷微。严亲老眼今无恙，笑看儿孙戏綵衣。
风雨池上小憩
作者：孙承恩
朝代：明

风雨来时独倚栏，绿荷池上䠞微澜。试看瑟瑟萧萧处，无数明珠走翠盘。
飞来寺
作者：孙承恩
朝代：明

群山何纠纷，远望若无路。舟行两崖阔，得此梵刹古。幽深白云居，窈窕青莲宇。细径萦绝巘，轩楹势飞翥。深林锁寒烟，时有猿啸侣。地胜欣所逢，仰睇久凝伫。登陟若未暇，略已得其趣。须臾转前山，回首不知处。
饭何老家
作者：孙承恩
朝代：明

缭绕重冈去，数家村落中。门多达官辙，主有古人风。城市身稀到，田畴岁屡丰。野情无适契，短述赠山翁。
饮万松书院
作者：孙承恩
朝代：明

曲径穿松到上头，飘萧虚馆似深秋。风传灵籁筝竽合，月出空山沆瀣浮。千古壮怀增感慨，一尊深话且夷犹。登临不尽探幽兴，更拟明朝取次游。
饮吕仙亭醉赋
作者：孙承恩
朝代：明

吕仙亭前林木幽，吕仙仙去名空留。吕仙时乘黄鹤游，中宵剑气横清秋。世间万事如浮沤，乾坤千古人悠悠。先生少年歌远游，龌龊富贵隘九州。俗缘扰扰何时休，一杯唤子应掉头，携我去去昆崙丘。
饮童内方宫詹宅因留别
作者：孙承恩
朝代：明

阙下从分袂，湖南共此筵。冰霜看晚节，松竹倚晴天。古复文风畅，名门世泽延。不应龙久卧，伫见凤孤鶱。密勿经纶侍，乾坤翊戴全。雷陈多契谊，王贡合联翩。屡拜高文赠，深承奖与偏。才虽愧邾鲁，臭或比兰荃。雅会欢无那，王程兴已遄。相期无限意，执手大江边。
饮许龙石学士园亭短述三首
作者：孙承恩
朝代：明

桂楫依沙渚，茅堂共酒卮。经年劳注想，此日慰深思。槛竹吟风细，流云渡苑迟。尘襟喜披豁，坐久欲忘辞。天上归来早，城偏卜筑幽。孤亭凌日起，高树接云浮。睹凤人争快，登龙士愿收。宁亲容暂尔，未许遂优游。地迥尘喧隔，林深暑气微。移樽临曲槛，烂酌对斜晖。世事浮云变，交游屈指稀。百年会能几，分手重依依。
饮许龙石学士园亭短述三首·其一
作者：孙承恩
朝代：明

桂楫依沙渚，茅堂共酒卮。经年劳注想，此日慰深思。槛竹吟风细，流云渡苑迟。尘襟喜披豁，坐久欲忘辞。
饮许龙石学士园亭短述三首·其三
作者：孙承恩
朝代：明

地迥尘喧隔，林深暑气微。移樽临曲槛，烂酌对斜晖。世事浮云变，交游屈指稀。百年会能几，分手重依依。
饮许龙石学士园亭短述三首·其二
作者：孙承恩
朝代：明

天上归来早，城偏卜筑幽。孤亭凌日起，高树接云浮。睹凤人争快，登龙士愿收。宁亲容暂尔，未许遂优游。
饮黎仰止宅
作者：孙承恩
朝代：明

霁景江天豁，层轩野望开。云烟嗟往事，歌吹送深杯。明世思耆硕，湖湘老俊才。病躯还久坐，东道有高怀。
饷农过垄上
作者：孙承恩
朝代：明

赤日正晖赫，朝露暄以乾。念我田中人，骈胝多辛艰。披衣过垄上，不惮触热难。腥风荡炎氛，草木俱焦颜。呼儿倾筐筥，有酒兼有餐。田父知我意，感谢多欣欢。我今乃田畯，自笑更自叹。无田均怜翁，力薄非汝悭。伫立独移时，呼儿与俱还。岂曰此为勤，吾意差少安。
香山寺来青轩
作者：孙承恩
朝代：明

坐想山亭多白云，飞岚扑雾共氤氲。即看几席青相映，政拟孤高思不群。雨过玉芝春昼永，风传僧呗下方闻。尘缘未了清游兴，有待幽深禹穴文。
香山来青轩
作者：孙承恩
朝代：明

矗矗群峰列画屏，四时空翠落檐楹。青山与我皆无意，那得机心管送迎。
马上望西山
作者：孙承恩
朝代：明

西山日日望中悬，空翠遥飞落马前。千古神基蟠厚地，六陵王气接中天。昼长瀑布飞灵雨，春暖晴岩起瑞烟。愧我尘踪常碌碌，无由乘兴一扳缘。
驻节萧寺
作者：孙承恩
朝代：明

小憩皇华节，閒瞻琪树林。不逢僧说偈，欲问佛安心。昼暝长廊静，香消古殿深。坐深还促驾，容易日西沉。
驼村大巡邀饮
作者：孙承恩
朝代：明

天上来文旆，湖南傍法星。层楼敞高宴，短晷落虚庭。深酌欢能尽，悲歌醉喜听。还言情未惬，更约坐山亭。
麟山
作者：孙承恩
朝代：明

晨征闻晓猿，客子愁欲绝。凄风响枯苇，石壁挂缺月。古驿临水涯，隐蔽山万叠。麟山名空存，豺虎日噬啮。岭外甫浃旬，风景迥尔别。佩刀犹衣衽，畴能命其掣。怀土心屡悲，远览意颇豁。愧无济时术，犹有纪事札。
麻墟水
作者：孙承恩
朝代：明

沄沄江波阔，黯黯毒雾吐。舟行麻墟口，川原见深阻。叠嶂千万重，贼穴难比数。西或连闽蜀，东应接吴楚。居民与商舶，劫掠莫敢禦。无人向谁何，况敢索征赋。我来值零雨，寂寂无所睹。伫立空嗟咨，此独非王土。
龙州
作者：孙承恩
朝代：明

莽莽舆地阔，煌煌使星明。我行历山川，南徼越万程。远人识天使，再拜江边迎。舍舟历荒郊，萧萧征马鸣。旌旗何悠扬，落日喧鼓钲。群观空里闾，杂沓儿童惊。乾坤极覆载，绝域俱王氓。旬宣古皇华，浅薄愧弗胜。平生乏梦想，中夜心靡宁。神京望不极，矫首瞻青冥。
龙州候信不至
作者：孙承恩
朝代：明

王事何缘毕，乡心动欲飞。只将挨白日，唫到几斜晖。事变看常错，人谋每自违。愁来损眠食，应减带腰围。
集句联
作者：孙承泽
朝代：明
体裁：联

剪取吴松半江水；恼乱苏州刺史肠。
游栖岩寺
作者：孙昂云
朝代：明
体裁：七言律诗

羊肠路入白云端，锦绣溪山望眼宽。松影静和山影绿，竹声清杂水声寒。昙延阁古钟鱼寂，飞锡岩深花木残。不是简书星火急，夕阳正好倚栏杆。
天盆谷
作者：孙枝
朝代：明
体裁：五言律诗

石磴穿云上，松萝觅路除。山深无客到，地僻有僧居。刳木通泉水，开畦种野蔬。好游长不倦，梵阁且停舆。
一剪梅
作者：孙梅锡
朝代：明
体裁：曲

小生上：故人寥落寄穷途。音问常孤。魂梦常孤。便鸿曾附数行书。知在成都。知在神都。
一封书
作者：孙梅锡
朝代：明
体裁：曲

吾生值命奇。再羞言掌上珠当初教他嫁人不肯从。。心奸貌似痴由你豪门贵戚。只说。守冰霜莫浪题到如今呵。。倾倒传家三世业。违弃过庭廿载规我只是弃绝了他。。任奔驰。远羁栖。花落花开总不知。
一封书
作者：孙梅锡
朝代：明
体裁：曲

狂生事已非。望仁人念少垂也看令爱分上。。亲生骨肉儿。到头来莫苦追相如呵。虽则是。强把他根求并蒂老先生。你不可把令爱。轻忍奇葩当别枝倘有还乡之日。。恕儿愚。望亲慈。转把幽盟作好期。
一封书
作者：孙梅锡
朝代：明
体裁：曲

蛟龙有困时。向盐池怜视之那知他。岐山凤引雌。向丹丘挟翅飞当初若学生治具。也有弱息在家。只恐怕。眼底蓝桥他意远。屏上巫山错梦驰这畜生委实无理。也罢。老先生。他有显贵之时。或者。驾龙车。掣凤旂。可道风流女婿归。
一封书
作者：孙梅锡
朝代：明
体裁：曲

言之怒越随。这场羞不可追。末：老先生息怒。外：当日事怎知他把。洗尘樽做了合卺杯我只道借书斋呵。。染得文章新翰墨那知他。错赋风流旧楚词这。七弦丝。身自随。到是鸾胶暗续时。
一江风
作者：孙梅锡
朝代：明
体裁：曲

生丑上：喜停车已入仙郎县。政治民安堵。满城中声遍弦歌。教化如东鲁。田野草莱除。田野草莱除。公门鸟雀虚。不三年成了弹琴治。
三仙桥
作者：孙梅锡
朝代：明
体裁：曲

只好著麻衣坐稳。不似你罗衣宽褪。只好吃黄齑当斋。不似你珍羞厮混。我这里是山林静。那更虎狼群也。又不似你鸳鸯成阵。要诵些佛谶与经文。打参时牢闭门。又不似你施朱傅粉。便上了西方成南无这般清困。你休弃了在家的繁华错认了出家的清净。
三仙桥
作者：孙梅锡
朝代：明
体裁：曲

堪怜儿夫薄运。为朝廷遇囚困。因亲改嫁。苦逼谐秦晋尼姑。事出无奈。为此。剪香云。忙逃奔。愿弃人间进佛门只得来投你。苦。死不见丈夫身。生不得与亲。人近我看你这里景致呵。。像一个望夫山沈沈眼昏。似一个逍遥谷又带著九嶷峰恨。尼：娘子真个可怜。那位姐姐也剪下了发儿。莫是官人的次妻旦：尼姑。你不知道。。两泪流来两样分。非似哭丈夫的亲情分。
三台令
作者：孙梅锡
朝代：明
体裁：曲

旦上：酿成三月春浓。人倚临邛肆中。贴：不语怨东风。怎憔悴一朵芳丛。
上春花
作者：孙梅锡
朝代：明
体裁：曲

天人术业仙人口。问穷通暂将机剖。笑介：人间空指泛灵槎。道我卜穷星斗。
上春花
作者：孙梅锡
朝代：明
体裁：曲

庸人度量庸医手。问灵丹全然不究。笑介：父亲传下草头方。学得杀人如溜。
下山虎
作者：孙梅锡
朝代：明
体裁：曲

低头独立。不语情伤。漫捲香罗袖。閒拈翠珰先生。。未听你指上高山。难示我心中远况。两下风流正未降天呵。只怕孤红睡醒。来寻著我。。怕我春心荡。邀归洞房那时节。番与梅花做主张。
下山虎
作者：孙梅锡
朝代：明
体裁：曲

生：河横玉树。月转回廊。猛见花阴去。心中自忙小姐。或者你正来时。我又睡著。。还愁你云度空阴。又恐那天回晓光。展眼惊心不可当。旦：呀可怪。苍苔路湿。湮透弓鞋。腰肢瘦损。不禁延伫。且倚著花梢。再听则个生：且住。你看宿鸟微惊。庭枝低亚。莫是多娇在那厢了。。乐意相亲傍。花生暗香。咫尺天台隔短墙。
临江仙
作者：孙梅锡
朝代：明
体裁：曲

旦上：江空树远彤云渺。倚阑望也心焦。夫君何事去迢迢。芳缄无使达。双泪付鲛绡。
临江仙
作者：孙梅锡
朝代：明
体裁：曲

熏炉拨尽寒烟渺。可怜翠被香消。倚阑闻得唤声娇。要知心腹事。多半忆风骚。
么
作者：孙梅锡
朝代：明
体裁：曲

我只道是金鼎银炉锦绣铛受用尽千钟美粟。谁承望杏花村却把那青旗矗。枉恨杀倚市人儿红粉辱这些酒徒无赖。欲待骂绝了他。。又恐怕生涯断续。只索向瓮头春底埋头哭。
二郎神
作者：孙梅锡
朝代：明
体裁：曲

云鬟乱。苦愁容。对菱花独看。恨倦倚纤腰春未半。使秋光先到。黄花瘦入朱颜。竟何事钿蝉零落遍。凤钗横一朝分散镜儿。。羡甚么团圆。怪人间到有孤单。
二郎神
作者：孙梅锡
朝代：明
体裁：曲

幽閒。春山横黛。秋波蘸眼。那映水芙蓉凝嫩脸。奈泪珠抛尽。青丝一味萧閒怨。结发今松愁鬓宽。知甚日赤绳重绾镜儿。少一个。画眉郎官。使清光瘦减婵娟。
五供养
作者：孙梅锡
朝代：明
体裁：曲

既承相契。错受知音当垆苦依。便教新贵显。怎把旧盟违我。一上青云。便问锦江鱼水。肯因春好看。误了月明时。合：管取荣还福双至。旦：长卿。你回来不见我呵哭介：好向。荒丘蒿里。叶落萧萧西风劲时。相寻寒骨处。奠酒一陈辞。哀声啼处。也使芳魂知遇。不孤飞雉远。早慰鹤群思。生：小姐休提。合管取荣还举案与眉齐。
五更转
作者：孙梅锡
朝代：明
体裁：曲

卸袈裟。出道场。前途苦去路长。身随征雁横孤嶂相公。你。锦水空流东北鸳鸯虚荡教小姐呵。。女萝枝。空自强。谁亲傍罢罢。小姐。你。前生受业今遭障既出家在此。还要。消遣空门。暂作维摩行相。
五更转
作者：孙梅锡
朝代：明
体裁：曲

我皑如山雪深。皎如云月亮可奈你。山云竟渺茫。空孤雪月难亲傍。又似斗酒城中相逢欢赏今日。斗酒欢。祖席间。西沟上。明朝水忽东流往。渺渺双沟。咫尺东西波涨。
五更转
作者：孙梅锡
朝代：明
体裁：曲

旦：又似东郭樵。西郭响。共丁丁木两厢。隔空山声似相推让。猛被执柯人断声柯上。天。嫁休啼。娶休想。凄凄怅安得一心人。。相从白首终无恙男儿欲相知。何用钱刀为。正是。鱼尾离筛。袅袅风竿孤赏。
五更转
作者：孙梅锡
朝代：明
体裁：曲

贴丑：我眉头蹙心内怏。回思各断肠你怪我们坏事。却不知。他如今红被重翻浪。旦：呀。你言及至此。岂长卿有甚恶意来。贴：若欲追问缘由。教我泪珠先放。旦扯贴介：孤红。必有缘故。你就说与我知道。贴：孤红不晓得。还问青囊。旦：青囊。你过来。我问你丑：小人也不晓得。只听见人说。。在京师。仍贵显。多佳况。旦：有何佳况。贴扯丑云：不要说。旦：咄。怎生不要他说贴背云：小姐。。人情浅薄难逆量。旦：难逆量呵。莫是薄情的变著心了丑：好羞人也。。又做出当初弄琴模样。
亭前柳
作者：孙梅锡
朝代：明
体裁：曲

带笑灭银缸。那步出兰房我悄悄里随著。见你。喜寻新学士。偷避小梅香。旦：我自家游玩。有甚么寻学士贴：是谁听琴。口里说著许多话。。一声琴韵切。细端详许多话儿我也不言了。。谁要与去凤翱翔。
亭前柳
作者：孙梅锡
朝代：明
体裁：曲

羞脸好难藏。远况倩谁降转拜贴介：孤红姐。没奈何。可怜我。萧条频惜玉。冷淡独怜香贴笑介：小姐。当初是你管我。如今是我管你了。也罢。且进去。。隔墙人去远。事休忙。终是我与你成双。
人月圆
作者：孙梅锡
朝代：明
体裁：曲

徒感慨。业荡家声坏。颔下珠空云自迈。堂前燕去春何在。丑：相公。目今消乏。与他理会些济急也好生：咄。。肯把心胸豪气败。合：须宽待终有日。门闾鼎耀。富贵重来。
人月圆
作者：孙梅锡
朝代：明
体裁：曲

有志客。必取文章价。翔鸾翥凤人终爱。黄金白璧时终在贴：小姐。倘或他名利不就。只恐。尘土云霄成感慨。
似娘儿
作者：孙梅锡
朝代：明
体裁：曲

旦上：景色蔼新秋。逢四美反起馀愁。尼上：佳人才子今成偶。旧愁万种。新愁千绪。一笔都勾。
似娘儿
作者：孙梅锡
朝代：明
体裁：曲

生上：巧夕遇新秋。穿针伴怅望西楼。贴上：鹊桥早已安排久。伫看凤幄。行瞻龙驾。相会牵牛。
侥侥令
作者：孙梅锡
朝代：明
体裁：曲

贴：相公旧情空记取。专房宠幸到今非。虽欲归来重事你只怕你。到春归人不归。春归人不归。
倾杯序
作者：孙梅锡
朝代：明
体裁：曲

偌大冤家自此生。送我恹煎病那人来时。倘不遇我。。断送了绰约腰肢。美满姻缘。妥贴恩情。二更酒醉愁难醒。满枕春寒恨怎生天呵。使王兄不来召我。。真侥倖。与婵娟相趁那一座临邛县。。恍如那青天移下五云城。
倾杯序
作者：孙梅锡
朝代：明
体裁：曲

把重门仔细扃。但取琴书整再不要管寓房中事。。也莫顾水冻花瓶。火冷香炉。纸破帏屏。刚求会得嫦娥月。稳度牵来织女星你呵。须遵命。把机关自省。休直与外人猜破暗中情。
六么令
作者：孙梅锡
朝代：明
体裁：曲

合：这回有感。论文章必显儿男。谁人得似起幽潜。方奋翮。正图南。无穷恩露从今染。
六么令
作者：孙梅锡
朝代：明
体裁：曲

忙趋急敛。上金阶谨拂朝衫。云边侧耳听传宣。天语近。拜应前。鲰生何幸膺高荐。
出队子
作者：孙梅锡
朝代：明
体裁：曲

合：紫薇花烂。紫薇花烂。几树芭蕉映碧檐。玉钩初下午时帘。金钥门开莺数点。一笑掀髯。文思顿酣。
出队子
作者：孙梅锡
朝代：明
体裁：曲

合：茶烟书卷。茶烟书卷。金鸭香销冷玉函。庭前白鹤忽乘轩。几上青云随笔转真个是。玉堂学士。翰苑神仙。
出队子
作者：孙梅锡
朝代：明
体裁：曲

赋才无玷。赋才无玷。定有奇花上笔尖。风云月露让谁担。不学雕冰文字险。合：奏达云霄。必定喜添。
出队子
作者：孙梅锡
朝代：明
体裁：曲

鬼神惊战。鬼神惊战。万斛珠玑信手拈。翔风直是玉楼仙。一泻江河惊倒撼合：真个是。才擅京西。望切斗南。
刘泼帽
作者：孙梅锡
朝代：明
体裁：曲

亲持彩笔文光焕。更几重蜀纸湘缣。行看顷刻云烟遍。须信读书男。终久芳名炫。
刘泼帽
作者：孙梅锡
朝代：明
体裁：曲

合：九重日射黄金殿仰天王不胜惊胆。玉炉香雾空中染。拜阙介：忽见彩霞端。万雉回团扇。
刘泼帽
作者：孙梅锡
朝代：明
体裁：曲

天颜有喜文词艳。坐丝纶此地非惭。我不枉将书那日穷研遍。十载破青毡。一旦朝金殿小生扮尚书给笔札上。
刘泼帽
作者：孙梅锡
朝代：明
体裁：曲

生小外上：五云缥缈龙光闪。入皇都帝阙遥瞻。天威咫尺将身敛。拜舞谒丹墀。祇应受重瞳鉴。
刮鼓令犯
作者：孙梅锡
朝代：明
体裁：曲

当日事谢女娘。肯相从作夜亡弟又困穷无似。他一心愿凄凉。。尽恁颠连不厮放。害尽娇羞病几场小弟只为功名心急。割舍他病躯入京。。生死势难量欲待回家一看。又因王事在身。如何是好。。空悬望眼愁断肠。未知何日始还乡专望吾兄呵。。相怜念赐慨慷。周全汝嫂旧糟糠异日归来。。当图报一拜堂。泰山高义为君扬。
刮鼓令犯
作者：孙梅锡
朝代：明
体裁：曲

承宠召到此方。正秋风落叶黄这都亭中呵。也曾。寓宿床头孤剑响恰才经行之所。也曾。寄迹花边绿酒香谁知今日重来。。衣锦复还乡。亭前风月看更扬。垆头芳草到偏长。合：风云会不可量。从来奇遇信天将。英雄志到底偿。空将穷达笑炎凉。
刮鼓令犯
作者：孙梅锡
朝代：明
体裁：曲

文共武卷与藏。到时来自有方。蓬荜从来生宰相。这草昧何能困霸王昔日今朝。事实不同。。谁道忽生光。尘中传舍栖骕骦。人间酒肆寄仙郎。合：真堪羡孰敢方。顿教旌旆烂生光。情怀展笑语芳。谁言国士信无双。
刮鼓令犯
作者：孙梅锡
朝代：明
体裁：曲

胶漆爱旧谊长。喜今朝挂锦裳说著尊嫂之事。委实可庆。。我不是冰人当受赏真个是。月下婚书暗有光当初既忝其始。如今敢不厚其终。。心事愿相将。泥金敢惮奔走忙。看飞骑到华堂。管使尊嫂呵。合：愁眉翠喜色黄。凤楼帘捲试新妆。金闺启锦席张。欲看金印笑迎忙。
剔银灯
作者：孙梅锡
朝代：明
体裁：曲

你本是伶俐闺房老倩如何哄小姐呵。。蓦地里阴谐秦晋牵合以来。。到今又与秋相近你呵。镇日间醉乡劳顿快起来罢。。你引咱相见一人。我报你春来万分。
剔银灯
作者：孙梅锡
朝代：明
体裁：曲

尽图他花柳丛中解闷。不吃饭清泉消困我与小姐呵。浓妆日日增金粉低云：羞只见宾客填门。相公亲为荐鼎。。倒不尽瓮头佳酝。众：这等事忙。你何暇至此。贴：为小姐咬得菜根。因此上自来采芹。
剔银灯
作者：孙梅锡
朝代：明
体裁：曲

旧时事重还唤醒。骂冤家几遍愁难尽你。风流惹下凄凉运把那甜语花言。。心口全然不应今日到此清溪之下。采芹为羹。教我不胜回首。。只见嫩芹芽波上滚。和一片沈沈水云。
剔银灯
作者：孙梅锡
朝代：明
体裁：曲

贴上：春来苦愁容瘦损。与小姐一味氲成闷只为卖些酒呵。。惹他浪蝶纷成阵博不得许多钱呵。。被他们羞得倒褪。又难去赤脸认真。只得把馀恨自吞。
北滚绣球
作者：孙梅锡
朝代：明
体裁：曲

也到是一个鬼魔。也到是一个贼奴。闪些儿点污了婚姻簿。猛可的硬心肠扯断丝萝。郎不郎。秀不秀。文不文。武不武。到去与油煠猢狲的人做夫妇。那里管伤伦败俗也犯了萧何。要使你乞怜学做亡家狗。忍气甘为缩颈鹅。始罢干戈。
北点绛唇
作者：孙梅锡
朝代：明
体裁：曲

末上：独掌朝班。每依仙辇。把珠帘捲。细拂龙床。谨退向丹墀站。
北端正好
作者：孙梅锡
朝代：明
体裁：曲

不在月中来。怎向冰间过。截了蓝桥水。激起楚江波。强姮娥到去联河鼓。打介待把你这头来砍腰下斧。
北端正好
作者：孙梅锡
朝代：明
体裁：曲

丑上：两脚受奔波一味担饥饿。恨满充肠胃。气满塞胸脯。奈全家拆得伶仃苦。叹傍人见我谁知我。
北端正好
作者：孙梅锡
朝代：明
体裁：曲

丑上：肚里毒蛇窠。脸上钢刀剁。将了掂颩棒。发起大干戈。恼人肠迸出咆哮虎。头顶上将长江水来救火。
北端正好
作者：孙梅锡
朝代：明
体裁：曲

你不识五伦尊。怎信三从大。便掌成双礼。去唱合欢歌。你这般莽撞吃不成撒帐果。只怕你恶姻缘到头来缠得苦。
北醋葫芦
作者：孙梅锡
朝代：明
体裁：曲

随你有调羹手功也必图那盐梅足。休道是啖黄齑便羞比天厨禄。须知他丈夫得意居金屋。也出自商岩版筑。不见那汉齐王乞食淮阴曲。
十五郎
作者：孙梅锡
朝代：明
体裁：曲

这是杂纤罗雾縠垂霓这是。织芙蓉彩色衣这是。新裁齐纨蜀锦青霞缕这是。金错袿。绣成襦这是。帖画鸳鸯一幅鲛。绡袂这是。鸡舌香熏百和裾这是。金华缡。紫轮被。
十五郎
作者：孙梅锡
朝代：明
体裁：曲

这是鹊金钗相配俱齐这是。稳犀簪雕凤螭这是。碧琳冠子回风髻这是。青玉佩。赤玟篦这是。镂珊瑚宝钏双龙制这是。㔩叶玲珑翠靥儿这是。昆明珠。夜光珥。
卜算子
作者：孙梅锡
朝代：明
体裁：曲

外上：丑事莫轻题。贱女淫奔去。骨肉总分离。生死休完聚。
卜算子
作者：孙梅锡
朝代：明
体裁：曲

旦上：怕捲绣罗帏。转展长吁气。生上：莫把新愁怨落晖。镜里人憔悴。
卜算子
作者：孙梅锡
朝代：明
体裁：曲

末上：閒事莫相关。祇为招閒气。事若到头来。抵死难推去。
双声子
作者：孙梅锡
朝代：明
体裁：曲

仙驺动。仙驺动。旗半捲。鼓全响。都亭远。都亭远。树欲暝。月初上。穿林莽。穿林莽。渡海航。渡海航。看归途列炬。去驿焚香。
双声子
作者：孙梅锡
朝代：明
体裁：曲

新声奏。新声奏。传奇应难朽。应难朽。料知音同笑口合前。
双声子
作者：孙梅锡
朝代：明
体裁：曲

难消受。难消受。百年人同福寿。同福寿。古今谁更有。合：君恩厚。君恩厚。难报酬。难报酬。愿天长地久。万岁金瓯。
和佛儿
作者：孙梅锡
朝代：明
体裁：曲

生拜介：谢得当初醉锦堂。笙歌沐宠光到后来呵。。酒垆忍耻。垂赐济空囊思欲踵门拜谢。。又恐峻门防。外：不敢。生：因此上直待成名两鬓霜。直待成名两鬓霜。
和佛儿
作者：孙梅锡
朝代：明
体裁：曲

都因老汉没缘当。风流不识俊才郎因此之故。。特来荆请。尘驿拜仙装。于汤与有光。合：须信道篱鶠何曾识凤凰。篱鶠何曾识凤凰。
唐多令
作者：孙梅锡
朝代：明
体裁：曲

丑上：机事关心不苦。忙到赚人头路。
喜迁莺
作者：孙梅锡
朝代：明
体裁：曲

生上：穷愁难诉。奈地远天高。物在人故。狱底思君。他乡念妇。都成影只形孤。一点赤心虚负。九曲黄泉漫阻。徒自苦。对霜天清角。永夜长呼。
四朝元
作者：孙梅锡
朝代：明
体裁：曲

佳期无定。思君梦不成。奈露侵双袜。月吊孤影。使愁人惊怨冷。把吴歈再审。把吴歈再审他道。败叶秋残。皓魄阴生。青镜尘空。梅花子另。虚却团圞景嗏。。君在五云城。妾在空闺。独立依金井。似朱阑系玉瓶。素纤牵翠绠。水声不定。涓涓滴滴。夜长更永。夜长更永。
四朝元
作者：孙梅锡
朝代：明
体裁：曲

凄声相应。分明夫戍紫塞城妾便是。悲秋楚国。望云秦岭。说不尽凄凉景。更西风酿冷。更西风酿冷搅浑了。血点模糊。泪滴飘零。闪不过雨暗云愁。空消受月华灯影。更一个半年愁病嗏。。这离恨怎支撑苦则苦。我这里信难通怕则怕。他那里心难定枉教我。肥瘦儿胸中遥自忖。宽和涩刀上空相应这衣带呵。愿与我。将他拘定。长长短短。使伊追省。使伊追省。
四朝元
作者：孙梅锡
朝代：明
体裁：曲

瞿塘烟冷。是伤怀第一层况那些。碧云轻琐。绿窗初静。挂城头孤月明。欲缄书远赠。欲缄书远赠他又道。江上无潮。难通纸上多情。这万里桥高。盼不见五陵人迥咳。。空留下泪滴冰绡冷嗏。。说甚么貌娉婷尽受著。半路蹊跷和那个。九死恹煎病天。我这命穷。虽然是限五行长卿。你。夫妇也应同一命这些八字呵。。谁人摆定。分分两两。较来偏称。较来偏称。
四朝元
作者：孙梅锡
朝代：明
体裁：曲

黄昏初静。歌从月下闻。道几家欢乐。同对清景也有人呵。异乡抛独影。漫支颐自省。漫支颐自省。怎得团圆。此夜双清只怕。薄絮丝空。绣衾香冷。虚受缠绵病嗏。。真自悔长生。灵药虽偷。碧海心空另今日呵。。寒云枉自行。暗雨徒相竞。与谁厮倩。朝朝暮暮。阳台之径。
园林好
作者：孙梅锡
朝代：明
体裁：曲

不虑著他人见嗔。只怕你父亲厮近倘伊知觉。中起风波。恰不是。蓦地里悲欢难论。须臾凤折鸾分。须臾凤折鸾分。
园林好
作者：孙梅锡
朝代：明
体裁：曲

且踌蹰。真言未知。漫追思。人言有虚且待老相公回来。便知分晓。。但愿得逃军传误。才免得两心孤。才免得两心孤。
园林好
作者：孙梅锡
朝代：明
体裁：曲

为君命相应便驰。把妻恩霎时割去。总幸得文章知遇。合：偏怜著故人违。偏怜著故园非。
园林好
作者：孙梅锡
朝代：明
体裁：曲

旦：凄凉处新恨有馀。断肠时旧愁无际。须臾顷顿迷烟树。合：相看处断云飞。相看处断鸿低。
夜行船
作者：孙梅锡
朝代：明
体裁：曲

小生上：新筑沙堤行宰相。喜今朝凤翥龙骧。燕友逢春。莺朋出谷。此际欢生遐壤。
夜行船
作者：孙梅锡
朝代：明
体裁：曲

末上：承乏一方为保障。应不愧汉吏循良。五马高车。二千石俸。犹自见人俯仰。
夜行船
作者：孙梅锡
朝代：明
体裁：曲

生上：驰驿拥旄为大将。急王程带月披霜。水泛仙槎。星随使节。万里独专虎帐。
大圣乐犯
作者：孙梅锡
朝代：明
体裁：曲

混蓬蒿必辨芝兰。翥凤终须胜集鹯。阴云自有晴天见。看主圣。释臣贤将军呵。。天将大任行当念。野鹤遭笼暂受愆。还多慰。幸勉旃。到头休说下场言他日。功名白。竹帛镌。终看千古姓名传。
大圣乐犯
作者：孙梅锡
朝代：明
体裁：曲

读诗书番上高竿。弄笔如鎗光未寒。奈馀锋倒向胸中窜今日呵。。逢书蠹。遇刀瘢。说甚鳞甲逢时见。空使须髯系狱看自从离家以来。。江云断。海气连。山妻生死见无缘谁承望。圜扉内。犴狴间。英雄翻做福堂仙。
大迓鼓
作者：孙梅锡
朝代：明
体裁：曲

丑净：从今福正饶。看凤冠归舍。虎帐还朝。使佳人才子共逍遥。重经此路不为劳。合：共御香车。同过翠桥。
大迓鼓
作者：孙梅锡
朝代：明
体裁：曲

相随月下逃。明时锦袖。暗里青绡。更寻春酒市羞归棹。重怜遭寇病萧萧。合：肯信如今。欢过画桥。
大迓鼓
作者：孙梅锡
朝代：明
体裁：曲

贴：小姐。须知福分高。喜春风犹到。花蕊还娇。看芙蓉城里度鸾箫。锦江兀自上春潮合：万里升仙。如驾鹊桥。
奈子花
作者：孙梅锡
朝代：明
体裁：曲

丑：喜题柱刻画银钩。愿东人早占鳌头相公。你对此桥呵。。秦王鞭石奇功立就。勿淹留鹊河填守合前。
奈子花
作者：孙梅锡
朝代：明
体裁：曲

天应念沦落狂鲰。奋青云稳取封侯。河桥望里锦袍归昼驾仙驺山川增秀。合：辐辏。愿英声一时腾茂。
奈子花
作者：孙梅锡
朝代：明
体裁：曲

尾生志终溺狂流。向蓝桥只恋鸾俦好不误了生平志气。待小人也拜这桥几拜。只愿我相公呵。。从桥誓毕有如此口果若得意回来。。看苍头马前欢走合前丑。
奈子花
作者：孙梅锡
朝代：明
体裁：曲

生：青囊。男儿汉壮气吞牛。丈夫志岂困荒丘我此去呵。。定逢黄石圮桥功。就。恁惊看拿云双手合前丑。
好姐姐
作者：孙梅锡
朝代：明
体裁：曲

可怜鸳鸯浪纹。愁绪乱暗萦方寸花。空开连理。谁知没下根。魂难倩。才添綵线丝重乱。认得金针眼又昏。
好姐姐
作者：孙梅锡
朝代：明
体裁：曲

土泥轻沾指痕。伤心处盈盈娇嫩菜呵。我就是你。。偏谙苦味。同生一处根如今将伊吃呵。只为。饥难忍。无方设计堪输荩。借此聊生学献芹。
好姐姐
作者：孙梅锡
朝代：明
体裁：曲

旦上：黯然思量断魂。都忘了他时铅粉。虽遭苦运。甘为薄命人今何恨。岩岩瘦骨空担病。袅袅微肢漫损神。
孝顺歌
作者：孙梅锡
朝代：明
体裁：曲

嫦娥伴应念妾。从来美事天作合今夜呵。。愿奇计脱金蝉。幽情付黄蝶。佳期暗浃。与弄琴人一时欢接事得早完。何辞多拜。。不惜泥染罗裙。跪写心重叠呀。。簪儿坠。云鬓阘这也不论了。。但令鹊桥人早和贴。
孝顺歌
作者：孙梅锡
朝代：明
体裁：曲

蛛丝网苦罥蝶。鱼封早被狐狸劫。鷟鸑未褷翎。虎豹已张鬣思量起来。我便把。菱花碎跌。一问朱颜为何流血。真个锦片前程。难写偷花押。如今却怎么好。旦：孤红姐。教我计无所出。只图自尽罢了。贴：且住。我若救得你。何以相酬。旦：没奈何。你若有计出门。我就把你。贴：把我做甚旦：把你做。夫人大。贴：你做甚么旦：我便。为侍妾。愿求早行程见冤业。
宝鼎儿
作者：孙梅锡
朝代：明
体裁：曲

生上：可怪进退双难。羝羊触藩偏困。
小重山
作者：孙梅锡
朝代：明
体裁：曲

丑上：泪咽无言祇自伤。不胜心腹事。步郎当。可怜天外薄情郎。深负了栖栖孤雁行。
小重山
作者：孙梅锡
朝代：明
体裁：曲

外上：仙客如何阻上台。空教阶日转。半侵苔。末上：前驱拥彗亦虚哉。横榻处。今夕待谁来。
小重山
作者：孙梅锡
朝代：明
体裁：曲

生上：半亩桐阴秋未衰。淡烟笼雨过。湿空阶。阿谁惊起鹿群开。丑上：忙报取。邀酒使重来。
少年游
作者：孙梅锡
朝代：明
体裁：曲

生旦贴丑上：烟花命运。风流业债。今日事初谐。疋马青山。孤帆绿水。相送到天台。
尾
作者：孙梅锡
朝代：明
体裁：曲

人归别院笙歌闹。看天明曙色渐高。明日开筵莫惮劳。
尾
作者：孙梅锡
朝代：明
体裁：曲

从今莫说团圆处。愿鳞鸿早传书去。莫使路远人迷。
尾
作者：孙梅锡
朝代：明
体裁：曲

初心看月消残病。不道满耳悲歌感兴。酩子里长吁付短檠。
尾
作者：孙梅锡
朝代：明
体裁：曲

合：临邛远在孤云末。天边归鸟随云疾。人去云空和鸟没。
尾
作者：孙梅锡
朝代：明
体裁：曲

合：从教仙子多乘兴。驾云腾雾上瑶京。争羡鹊度银河牛女星。
尾
作者：孙梅锡
朝代：明
体裁：曲

合：转向花阴行路迷。忙到瑶池日又西。定有承恩独赐衣。
尾
作者：孙梅锡
朝代：明
体裁：曲

喜得荷亭凉似水。把床上残书拾去。将与鸳鸯作阵飞下。
尾
作者：孙梅锡
朝代：明
体裁：曲

将成好事多魔障。天上人间祇隔墙冤家。你。便略慢些儿做甚谎下旦。
尾
作者：孙梅锡
朝代：明
体裁：曲

山岗陟峻川滉瀁。车马无愁客路长。不怪寒星渐渺茫下末小生对外云。
尾
作者：孙梅锡
朝代：明
体裁：曲

康宁富贵皆辐辏。愿子子孙孙称寿。乐不尽满堂春昼。
尾
作者：孙梅锡
朝代：明
体裁：曲

悠悠咽咽魂难措。迢迢远远音不赴。死死生生谁与顾。
尾
作者：孙梅锡
朝代：明
体裁：曲

此行共入天香院。看河汉��碧浅。好一似随著嫦娥到广寒。
尾
作者：孙梅锡
朝代：明
体裁：曲

生：绿蘼芜。来路阻。日落空亭听鹧鸪。此夜临邛独睡初。
尾
作者：孙梅锡
朝代：明
体裁：曲

追来逸骑何躞蹀。这个冤家难对答偷情的。下场头地行须捷下。
尾
作者：孙梅锡
朝代：明
体裁：曲

重裘脱却身无分。追欢且解今宵闷。贴丑只恐醒来背不温。
山坡羊
作者：孙梅锡
朝代：明
体裁：曲

净：雾昏昏鸳衾香冷。晓冥冥羊车音静。思沈沈寒鸦数声。鸡喔喔忽向朦胧听。一点萤。金塘犹自横。舞衣香断临风影。团扇秋深对月情合前净。
山坡羊
作者：孙梅锡
朝代：明
体裁：曲

小旦：柳依依芙蓉池冷。草萋萋梧桐园静。乱纷纷昭阳笑声。闷悄悄独傍朱门听。懒扑萤。阑干身半横。银缸火暗三秋影。玉笛霜飘永夜情合前。
山坡羊
作者：孙梅锡
朝代：明
体裁：曲

杵悠悠金砧衣冷。漏沈沈银床风静。水潺潺铜沟怨声。烟漠漠络纬惊霜听。盼远萤。天河参已横。南枝去鹊留空影。深院孤鸾锁别情合前。
山坡羊
作者：孙梅锡
朝代：明
体裁：曲

露瀼瀼黄金阶冷。月明明珍珠帘静。叶萧萧南宫雁声。虫唧唧永巷和愁听。数暗萤。双双纵复横。碧云掩镜怜无影。青鸟沈书漫有情。合：君心。凄凉玉井冰。君恩。萧疏晓殿星。
川拨棹
作者：孙梅锡
朝代：明
体裁：曲

他若念天亲。有些意分。管和你夫妻原厮近他若宿忿未消。。有傍人和劝解纷长卿。。我真心将来劝君。非是大限来时各自分。
川拨棹
作者：孙梅锡
朝代：明
体裁：曲

合：抛红袖。上翠车。向津桥。穿林树。看此去彩凤朝飞看此去红日朝辉。尽道相如衣锦归。生：马嘶残雨春芜湿。人立朱门翠袖长下旦：孤红。他已远去了。好苦也。。昨日相知今又非。昨夜成双今不知。谁知命运当奇。忽看成咫尺天涯孤红。只怕。他风情满壮思。我幽情损瘦肢。
归朝欢
作者：孙梅锡
朝代：明
体裁：曲

何心去。何心去做个好官。衣锦教谁带笑看。终须去。终须去抚著你棺。哭得眼昏肠断天呵。。怨当初为甚轻分散。早知长别无由见。且自相挨过一年。
归朝欢
作者：孙梅锡
朝代：明
体裁：曲

虽则是。虽则是朝廷废贤。你功名著在边。应有日。应有日君王自怜。你勋名左则全不见。人生运命多迁变。世途成败无须怨。毕竟天心与保全。